Yokaana 3 | Bayibuli ey'Oku Mukutu Gwaffe Ogwa Intaneeti | New World Translation\nYesu ne Nikodemu (1-21)\nOkuzaalibwa omulundi ogw’okubiri (3-8)\nKatonda yayagala nnyo ensi (16)\nObujulirwa Yokaana bwe yasembayo okuwa ku Yesu (22-30)\nOyo eyava waggulu (31-36)\n3 Waaliwo omusajja Omufalisaayo ayitibwa Nikodemu,+ eyali omufuzi mu Bayudaaya. 2 Ono yajja eri Yesu ekiro+ n’amugamba nti: “Labbi,+ tumanyi nti oli muyigiriza eyava eri Katonda, kubanga tewali muntu ayinza kukola byamagero bino+ by’okola okuggyako nga Katonda ali naye.”+ 3 Yesu n’amuddamu nti: “Mazima ddala nkugamba nti okuggyako ng’omuntu azaaliddwa omulundi ogw’okubiri,*+ tasobola kulaba Bwakabaka bwa Katonda.”+ 4 Nikodemu n’amugamba nti: “Omuntu ayinza atya okuzaalibwa nga mukulu? Ayinza okuyingira mu lubuto lwa nnyina omulundi ogw’okubiri n’azaalibwa?” 5 Yesu n’addamu nti: “Mazima ddala nkugamba nti okuggyako ng’omuntu azaaliddwa amazzi+ n’omwoyo,+ tayinza kuyingira mu Bwakabaka bwa Katonda. 6 Ekizaaliddwa omubiri kiba mubiri, n’ekizaaliddwa omwoyo, kiba mwoyo. 7 Teweewuunya kubanga nkugambye nti: Muteekwa okuzaalibwa omulundi ogw’okubiri. 8 Embuyaga ekuntira gy’eyagala, era owulira okuwuuma kwayo, naye tomanya gy’eva na gy’egenda. Bwe kityo bwe kiri eri oyo yenna azaaliddwa omwoyo.”+ 9 Nikodemu n’amuddamu nti: “Ebintu bino biyinzika bitya?” 10 Yesu n’amuddamu nti: “Ggwe oli muyigiriza mu Isirayiri n’oba nga tomanyi bintu bino? 11 Mazima ddala nkugamba nti, bye tumanyi bye twogera, era bye tulabye bye tuwaako obujulirwa, naye mmwe temukkiriza bujulirwa bwe tuwa. 12 Bwe mba nga mbabuulidde ebintu eby’oku nsi ne mutakkiriza, munakkiriza mutya bwe nnaababuulira eby’omu ggulu? 13 Ate era, tewali muntu yali alinnye mu ggulu+ wabula oyo eyava mu ggulu,+ Omwana w’omuntu. 14 Nga Musa bwe yawanika omusota mu ddungu,+ n’Omwana w’omuntu ateekwa okuwanikibwa,+ 15 buli muntu yenna amukkiririzaamu afune obulamu obutaggwaawo.+ 16 “Kubanga Katonda yayagala nnyo ensi n’awaayo Omwana we eyazaalibwa omu yekka,+ buli muntu yenna amukkiririzaamu aleme okuzikirira, wabula afune obulamu obutaggwaawo.+ 17 Katonda teyatuma Mwana we ku nsi kugisalira musango, wabula yamutuma ensi esobole okulokolebwa okuyitira mu ye.+ 18 Oyo yenna amukkiririzaamu si wa kusalirwa musango.+ Oyo atamukkiririzaamu amaze okusalirwa omusango, kubanga takkiririzza mu linnya lya Mwana wa Katonda eyazaalibwa omu yekka.+ 19 Ekisinziirwako okusala omusango kye kino: nti ekitangaala kizze mu nsi+ naye abantu baagadde ekizikiza mu kifo ky’ekitangaala, olw’okuba ebikolwa byabwe bibi. 20 Kubanga oyo akola ebintu ebibi akyawa ekitangaala era tajja eri kitangaala, ebikolwa bye bireme okuvumirirwa.* 21 Naye oyo akola eby’amazima ajja eri ekitangaala,+ ebikolwa bye biryoke birabike nga bituukagana n’ebyo Katonda by’ayagala.” 22 Ebyo bwe byaggwa, Yesu n’abayigirizwa be ne bagenda mu byalo by’omu Buyudaaya, n’abeera eyo nabo okumala ekiseera ng’abatiza.+ 23 Ne Yokaana yali abatiriza mu Enoni okumpi n’e Salimu kubanga eyo waaliyo amazzi mangi,+ era abantu bajjanga okubatizibwa;+ 24 kubanga Yokaana yali tannaba kusibibwa mu kkomera.+ 25 Awo abayigirizwa ba Yokaana ne bakaayana n’Omuyudaaya omu ku bikwata ku kutukuzibwa. 26 Ne bajja eri Yokaana ne bamugamba nti: “Labbi, omusajja eyali naawe emitala wa Yoludaani gwe wawaako obujulirwa,+ abatiza, era abantu bonna bagenda gy’ali.” 27 Yokaana n’abaddamu nti: “Omuntu tayinza kufuna kintu na kimu okuggyako nga kimuweereddwa okuva mu ggulu. 28 Mmwe mmwennyini munjulira nga nnayogera nti, ‘Si nze Kristo,+ wabula nnatumibwa kumukulemberamu.’+ 29 Oyo alina omugole omukazi ye mugole omusajja.+ Naye mukwano gw’omugole omusajja bw’ayimirira okumpi n’omugole omusajja n’amuwulira ng’ayogera, asanyuka nnyo. N’olwekyo, essanyu lyange lituukiridde. 30 Oyo alina okugenda nga yeeyongera ate nze ŋŋende nga nkendeera.” 31 Oyo ava waggulu+ y’asinga abalala bonna. Oyo ow’oku nsi wa mu nsi, era ayogera bintu bya ku nsi. Oyo ava mu ggulu y’asinga abalala bonna.+ 32 Awa obujulirwa ku by’alabye ne by’awulidde,+ naye tewali akkiriza bujulirwa bw’awa.+ 33 Oyo aba akkirizza obujulirwa bw’awa, aba akakasizza* nti Katonda wa mazima.+ 34 Oyo Katonda gwe yatuma ayogera bigambo bya Katonda,+ kubanga Katonda agaba omwoyo gwe mu bungi. 35 Kitaawe w’omwana ayagala Omwana+ era amukwasizza ebintu byonna.+ 36 Oyo akkiririza mu Mwana alina obulamu obutaggwaawo;+ oyo ajeemera Omwana talifuna bulamu,+ wabula Katonda alimwolekeza obusungu bwe.+\n^ Era kiyinza okuvvuunulwa, “azaaliddwa okuva waggulu.”\n^ Oba, “okwanikibwa.”\n^ Obut., “aba akitaddeko akabonero.”


Bw’emba sirina bikozesebwa mu kwegatta gamba nga obupiira, ebizigo ebiseerera oba ebintu ebikolerere mu kwegatta, nnyinza kukozesa kki? – Help Center\nOluganda | Luganda\nObutalabika oba Obutasiiga (U=U) Kitegeza kki?\nMukenenya Kye kki ?\nKki ekinteeka mu buzibu okufuna mukenenya ?\nNsobola okufuna akawuka aleeta mukenenya mukukombagana?\nEnkola ya PrEP jyeri mu ggwanga lyange?\nMu Amerika nsobola ntya okusasula PrEP?\nPEP kye kki?\nKitegeeza kki okuba nga akawuka tekalabika?\nDdi abantu abalina mukenenya lwe baddayo okukebera obungi bwa kawuka mu musaayi gwaabwe?\nBw’emba sirina bikozesebwa mu kwegatta gamba nga obupiira, ebizigo ebiseerera oba ebintu ebikolerere mu kwegatta, nnyinza kukozesa kki?\nOlina ensonga nnyinji lwaki wandyadagadde okufuna ebintu ebikolerere mu kwegatta, ebizigo ebiseerera oba ebiziyiza akawuka. Kiyinza obutakwanguyira kufuna bintu bino naddala nga okyasula waka mwe oba nga awantu wooli bayinza okubiraba nebategeera kyooli, oba oyinza okuba nga wakyuusa ekikulakyo nga tosobola kufuna ebyo ebiziyiza naddala nga tebikwatagana na kikula kyo naddala mu kwegatta.\nMu buli mbeera, kisanidde okukozesa ebintu ebyo ebirina okukozesebwa olwómugaso gwábyo. Naye nga mu byonna okukozeasa obupiira yénkola esinga okwesigika naye nga yadde waliwo enkola endala\nOkukozesa ebintu ebikolerere mu kwegatta.\nWaliyo ebintu ebikolerere byoyinza okukozesa awaka gamba nga obusolo bwa basajja, ekitwe kya kasolo ka basajja oba ebirala ebiyinza okukuyambako mu kwegatta, wabula osanidde omanye engeri jyoyinza okulaba nga tebikutusaako buzibu bwonna naddala nga obikozesa ebyo byebitalina kukola.\nBwoba okozesa ebintu ebikolerere gamba nga obusolo bwa basajja mu kwegatta osanidde okuteekako akapiira okulaba nga oziyiza endwadde. Abamu bakozesa ebintu ebirime gamba nga biringanya, naye bino olususu lwabyo lukaluba nnyo nga biyinza okukuleeta obutuli mu kapiira ekiyinza okukuviira okufuna endwadde. Bwoba okozesa akasolo akakolerere fuba nnyo okulaba nga kalina wookwata naddala kuntobo yako okusobola okulaba nga tekalemera wansi wo munda.\nOluusi oyinza okukozesa ebintu ebikankana ebikozesa amasanyalaze mu kwegatta naye osanidde osooke okakase oba nga tebigendako mazzi, kiba kirungi nnyo okukozesa obupiira nga okozesa ebintu bino naddala nga obikozesa ku bitundu ebiri ebyoukungulu eby’omubiri gwo.\nEKitwe kya kasolo k’omusajja kiyinza nakyo okubajibwa okuva mu bintu by’omanyi eby’enjawulo, osobola okujjako ekiweeta kya pulasitika okusobola okuteekako condomu ku kitwe ekyo, wabula ekitwe kirina okukozesebwa mu banga tono nnyo era nga kirina okukolebwa mu bintu ebitali bikalubo nnyo nga osobola okukijamu yadde nga obadde oyimye. Bwoba otandiise okuwulira obubi oba nga kirina engeri jyekikosezaamu osobola okukyejamu amangu ddala, bwoba tosobola kukyejamu genda mu ddwaliro ofune obujjanjabi mumbagirawo.\nEbintu ebimu gamba nga obutto kwetuteeka emitwe nga twebase, sitokisi biyinza okukozesebwa mu kwemazisa, engoye oba zzi ppini ziyinza okukozesebwa ku nwaanto z’amabeere ggo, emisippi, oba ebintu ebimu ebibajje biyinza okukozesebwa mu kufuna essanyu, wabula osanidde obe nga omanyi obuzibu obuyinza okubivaamu nga obikozesa nga oteekawo ebintu ebiyinza okukeendeza obuzibu obwo.\nMukugezaako okukendeeza obuzibu obwandibivuddemu, wewale nnyo okukozesa ebintu ebisoongovu oba eby’amasanyalaze munda mugwe, fuba okuteekangako akapiira era wewale okukozesa ebintu ebinafu kuba biyiinza okukutukira munda yo.\nBw’oba tolina bizigo biseerera okola otya?\nEbizigo ebiseerera birungi nnyo mu kwegatta kubanga kiwa abagalana essanyu awamu n’okukendeeza emikisa jy’okufuna endwadde z’obukaba. Bw’oba tosobola kufuna bizigo bino waliwo engeri nnyinji nnyo era nga mwemuli okukozesa amalusu awamu n’ebintu ebirala bingi (here).\nBw’oba okozesa obupiira okuziyiza endwadde z’ekikaba oba okuziyiza embuto, ebizigo ebiseerera tebilina kuberamu muzigo kubanga omuzigo guyinza okuyuza akapiira oba enkola obutakola bulungi.\nOkufuna ebisingawo ku bizigo ebiseerera awamu n’engeri endala genda wano ku mukutu gunno ‘Center for Sexual Pleasure & Health’s Guide to Lube’ wano (here).\nEbiziyiza okufuna endwadde ez’obukaba oba embuto\nKizibu nnyo okufuna ebiziyiza okufuna endwadde ez’obukaba oba embuto z’emutetegekedde nga okukozesa akapiira. Tewali nkola ndala yonna okujako enkola ya akapiira.\nOkukozesa obuveera oba empapula ssi kirungi kubikozesa nga akapiira mu kwegatta kubanga omugaso gwa akapiira kwekulaba nga amazzi g’ekisajja gasigala munda mu kapiira n’olwensonga eyo ebintu ebyo okubikozesa awamu n’akapiira ssi kirungi kuba kiyinza obutakuyamba kuziyiza ndwadde ez’obukaba oba okufuna embuto ze mutetegekedde.\nWabula oyinza okukozesa roll-on condom, latex/latex free gloves oba non-microwave plastic wrap okusobola okubiika wansi wo nga bakunuunayo. Wabula osanidde omanyi nti okukozesa ebintu bya pulasitika biyinza okukuviiramu obulabe\nWabula osanidde omanyi nti wadde enkola ezo zonna weziri, naye tezisobola kukozebwa nga kodom okusobola okuziyiza enddwadde zóbukabaoba okufuna olubuto.\nBw’oba nga olina ekibuuzo kyonna kubikwata ku nti nkola y’okukozesa ebintu ebikolerere mu kwegatta , oba ebizigo ebiseerera oba enkola yonna eziyiza okufuna obulwadde bw’ekikaba n’embuto zemutetegedde, osobola okwogerako naffe mu ku mukutu gunno ‘Planned Parenthood health educators.’


Bukedde Online - Kenzo asiibirira kikomando na munaanansi?\nKenzo asiibirira kikomando na munaanansi?\nKyokka Ann Taylor ne Chris Evans beeyisa...\nEbya Gravity Omutujju n’amulumiriza okumubbira...\nOMUYIMBI Eddy Kenzo obuwuulu kye bumukola enkoko baana. Agava mu nkuubo gagamba nti okuva eyali muninkini we, era maama w’omwana we, Rema Namakula lwe yanoba, asiibirira kikomando na munaanansi.\nKenzo nga yeesala ekikomando n'akanaanansi\nWadde nga Kenzo yakulira mu Ghetto, ebiseera ebisinga aba ayagala okwejjukanya mu mbeera gye yakuliramu wabula ennaku zino, embeera y’obuwulu nayo temuganya kwefumbira anti eyali amumanyidde okumutokoseza ettooke yasikamu ng’enjogera y’ennaku zino nga kati abuyiwa Namugongo.\nGye buvuddeko, Kenzo yatadde obubaka ku mukutu gwe ogwa Face book ng’agamba nga bw’amaze ebbanga nga talya ku kikomando na munaanansi era abadde abisubwa, wano abamu we baatandikidde okumulumba nti enjala y’emwogeza era yeekubya mizimu.\nManya okweteekawo mu kifo ky’okukkiriza nti eyali amufumbira yanoba.\nWabula Rema ali mu kutalaaga Bulaaya yasinzidde e Denmark n’akola ka vidiyo ng’alaga nga bw’amanyi okufumba emmere ewooma kyokka yeewuunya omusajja amuleka n’adda mu kulya ebikomando so nga ye kafulu mu kufumba.


Bukedde Online - Poliisi eggalidde Buwembo, eyali ssita wa Cranes lwa kuyiira bantu caayi\nEbikujjuko bya Tarehe sita e Nakaseke bikwekudde...\nEnkolagana ya Sheebah ne Jeff Kiwa eri mu...\nPoliisi eggalidde Ibrahim Buwembo, eyali ssita wa Cranes lwa kuyiira bantu caayi\nPOLIISI ya CPS mu Kampala eggalidde eyaliko omuzannyi wa tiimu y'eggwanga ne kiraabu ezenjawulo Ibrahim Buwembo olw'okwefuula ekitagasa n'ayiira abantu caayi.\nBuwembo yakwatiddwa abasirikale okuva ku poliisi ya CPS ku Lwokusatu oluvannyuma lw'okwefuula ekitagasa n'ayiira abantu caayi mu Kiyembe saako n’okusamba ebintu.\nBuwembo eyayatiikirira ennyo olwokusamba omupiira ng'ayita ku wingi eya kkono mu kiraabu Express FC, Simba n'endala yagenze mu Kiyembe wabula natandika okuyiira abantu caayi ekyabaviriddeko okuyita abasirikale ne bamukwata ne bamutwala mu kaduukulu ka poliisi ya CPS.\nAmyuka omwogezi wa poliisi mu Kampala n’emirirwano, Luke Owoyesigyire yagambye Buwembo yakwatibwa ku Lwokusatu akawungeezi n'aggalirwa oluvannyuma lw’okuggulwako omusango gw’okwefuula ekitagasa oguli ku fayiro nnamba SD 69/05/02/2020.\nWabula poliisi yasazeewo okuyimbula Buwembo ku kakalu kaayo ku Lwokuna nga bwe yafulumye akaduukulu yategezezza nti yatabuseemu n’abantu mu Kiyembe n'abayira caayi wabula ng'ensonga zino zaawedde kyokka endabika ye yalaze nti alina ebimusumbuwa n’obimusomooza bingi.


Bukedde Online - Ssaabasumba Lwanga yennyamidde ku buseeguobweyongedde\nFDC ekkirizza enkola ya Mugisha Muntu mu 'kulwanyisa' Museveni\nMudduukiririre emirimu gy'ekika - Omutaka ...\nSSAABASUMBA Cyprian Kizito Lwanga asinzidde Namugongo n’alaga obwennyamivu olw’obuseegu obweyongedde mu bantu ku buli mutendera.\nAbakristu abeetabye mu kusaba nga batona. Owookubiri ku ddyo ye Saabasumba Lwanga.\nOkwogera bino yabadde ayimba Mmisa eggalawo okusaba okwokwezza obuggya okwategekeddwa aba Charismatic Renewal ku kiggwa ky’abajulizi e Namugongo ku Ssande okumaze ennaku musanvu nga kuyinda mu kifo kino.\nAgambye nti ennaku zino abantu engeri gye bakozesa ebikolwa by’okwegatta babikozesa kusanyusa mibiri gyabwe kyokka ne bawunzika nga bakoze bingi ebitasaana ekintu ekikontana n’ebyo Katonda by’ayagala, ekittattanye ekikula ky’abantu.\nYakikkaatirizza nti ekikolwa eky’okwegatta mu mukwano Katonda yakikola ng’ekirungo ekinyumisa obufumbo wakati mu baagalana naye ssi kikolwa kya kwesanyusa ng’omuntu olw’okuba okkirizza omubiri gwo okukufuga.\nYayongeddeko nti abantu bangi bagenda mu bikolwa eby’okwegatta n’ekigendererwa ky’okusanyusa obulamu bwabwe n’agamba nti naye ate olwo oba ovudde ku mulamwa era ng’okutte makubo malala.\nAgambye nti Mukama yatuwa ebitundu by’ekyama okutuyamba okutuukiriza obuvunaanyizibwa nga tuyita mu nkola entuufu naye bangi babikozesa okwesanyusa bokka na bokka ate ne bawunzika nga balumizza abalala omuli abaagalwa baabwe, abaana ne Mukama yennyini n’alumwa kuba oba ovudde ku by’omwoyo ng’ogoberera mubiri gwo kye gubanja.\nAvumiridde n’Abazungu n’agamba nti be basinga okuwanika ebikolwa eby’obuseegu ku mitimbagano nga bisensedde nnyo wano ku lukalu lw’Omuddugavu kyokka nga bw’otuuka ewaabwe kizibu okubiraba.\nNaye wano abavubuka abalina amasimu ag’ebbeeyi n’abaana abatandise okutegeera babeera mu kwefulukuta ku masimu nga banoonya okulaba obutambi obw’obuseegu ekisinze okwonoona.\nYakuutidde abeetabye mu kusaba kuno bakimanye nti Charismatic kiwayi ekiri mu Bukatoliki era nga balina okukuuma ennono y’Obukatoliki mu buli kye bakola.\nLiverpool eri ku mulamwa gwa kuwangula Premier\nDr. Ahmed Ssengendo akulir...


Bukedde Online - Abakristu ebizibu bireme kubayuuza - Ssaabasumba Lwanga\nAbakristu ebizibu bireme kubayuuza - Ssaabasumba Lwanga\nAbakazi bayingidde ogw’obukinjaaje\nPolof. Nsibambi asindikiddwa mu kkooti Enkulu...\nSSAABASUMBA w’essaza ekkulu erya Kampala, Dr. Cyprian Kizito Lwanga akubirizza Abakristu okukuuma okukkiriza bagumire buli mbeera ya bizibu nga tebayuuga olwo Keleziya wa Katonda asobole okunywera.\nBp. Lwanga mu mmisa e Munyonyo.\nBino yabyogedde ku Lwakuna ku kiggwa ky’omujulizi, Andrea Kaggwa e Munyonyo ng’ono ye muwolereza w’abasomesa b’eddiini, abasomesa b’eddiini wonna mu ggwanga bwe baabadde bajaguza n’okujjukira olunaku lwabwe olukuzibwa buli lwa June 26.\nKu mukolo guno Abakristu baajaguzza nga bwe giweze emyaka 50 bukya essaza ekkulu erya Kampala litondebwawo mu 1966 nga lino lye lizadde amasaza amalala.\nBp. Lwanga yatenderezza omulimu abasomesa b’eddiini gwe bakola okusomesa amasaakalamentu eri emiti emito.\nAbasabye okukuuma ennono yaabwe ng’Omujulizi Andrea Kaggwa bwe yakola nti ono yali musomesa mu lubiri ate nga mukozi nnyo eyeewaayo eri emirimu gye n’amakage n’abasaba okutwala eky’okulabirako ky’abajulizi kubanga okubonaabona kwabwe bye bibala bya Keleziya.\n“Tubeere bavumu mu bizibu, twekwase Omukama, ekisa kye kitugumye tusobole okuwangula ng’abajulizi,” Bp. Lwanga bwe yagambye.\nOmukolo gwetabiddwaako Bp. Chrisopher Kakooza omusumba w’essaza ly’e Lugazi, Bp. Ssekamanya omusumba w’essaza ly’e Lugazi eyawummula, Fr. Marian Kajubi eyali akulira ekigo ky’e Munyonyo n’abalala.


Bukedde Online - Yiiya Ssente: Funa ssente mu mbuzi\nYiiya Ssente: Funa ssente mu mbuzi\nAkasattiro: Abasibe 8 batolose ku CPS mu Kampala\nPoliisi ewera kukwata ba bbodabboda abazze...\nEMBUZI tezikoma ku kusikiriza olw’endabika, wabula nsolo ezirimu ssente ssinga omanya ky’olina okukola okuzifunamu ssente zikula mangu ate nga zirina akatale. Abalina ettaka eddene bazita ne zigenda okulya omuddo olwo ne bazigabirira kyokka mu kiseera kino ng’ettaka lyongera okendeera, kati zirundirwa mu biyumba\nØ Ekiyumba omugenda embuzi 26 nga kuliko enkazi 25 n'ennume emu, kibeera ku bugazi bwa ffuuti 30 ku 20.\nØ Kino kizimbise mpagi za Musambya nga guno gugumira omusulo gwazo. Buli musambya gugula 20,000/- nga weetaaga empagi 30. Wano osaasaanya 600,000/-.\nØ Kozesa amakooko 200 nga buli limu ligula 1,000/-. Wano weetaaga 200,000/-.\nØ Kugendako amabaati 30 nga buli limu lya 23,000/- n'osaasaanya 690,000/-.\nØ Emisumaali egy'ebika eby'enjawulo gigenda kukutwalako 250,000/-.\nØ Weetaaga embaawo 50 ez'okukola ebiriiro nga buli lumu lwa 7,000/- n'osaasaanya 350,000/-.\nØ Zimba ttanka oba ekinnya omugenda okukung'anyizibwa omusulo nga kya kakadde kamu n'ekitundu.\nØ Embuzi ennume ennungi ogenda kugigula wakati w'akakadde kamu n'ekitundu n'obukadde busatu.\nØ Enkazi ziri ku 700,000/- oba kakadde. Ekitegeeeza nti ogenda kusaasaanya 17,500,000/-.\nØ Buli myezi mukaaga, zigenda kulya ebikanja (Bya Bbiya) ttani kkumi nga buli emu eri ku 90,000/- n'osaasaanya 900,000/-. Era olina okuziwa amazzi.\nØ Gwe atalina bikanja awo wagendawo muddo\nØ Singa obeera ozigulidde ku myezi mukaaga, ku myezi munaana zigenda kutandika okuwaka ng'omwaka gunaagenda okuggwako ng'olina embuzi ento 25 ate singa obeera ofunye olulyo oluzaala ebbiri obeera n'embuzi ento 50 nga nazo zituuse okutunda eri abalya oba abaagala olulyo okulunda.\nBw'obeera waakutunda nnyama embuzi eno ku myezi mukaaga ebeera esobola okuzitowa wakati wa kkiro 10-15 nga singa buli kkiro ogitunda 15,000/-, nga kati bw'esuubula, ofuna wakati wa 150,000/- oba 225,000/-. Bw'ozikubisaamu 25 ofuna 3,750,000/- oba 5,625,000/- ate mu 50 ofuna 7,500,000/- oba 11,250,000/-.\nOmusulo nagwo gulimu ssente, okugeza abalimi bagugula okujimusa ate abalala bagukozesa okufuuyira omuddo ne gukala. Olw'okuba mwe zisula n'okusiiba, omwezi osobola okukung'aanya liita z'omusulo 1000 nga buli kidomola kya liita 20 bakigula 50,000/-. Wano obeera ofuna ebidomola 50 n'ofuna 2,500,000/- mu musulo omwezi.\nEmbuzi olina okuzigema obulwadde obuyinza okuziviirako okusowola, okufa n'obutakula wamu n'okutta ebiwuka.\nNga tonnaba kugula weekakase eddundiro gy'ogula olulyo lulungi.\nLima omuddo ogulimu ebiriisa okwongereza ku muddo gwa bulijjo.\nKakasa obuyonjo bw'ekiyumba n'obukuumi okuva eri ababbi n'ensolo eziyinza okuzirumba ne zizitta.\nEngeri ekigagi gye kinyiriza enviiri\nKkooti y'e Masaka egobye omusango gwa Bukoto East\n'Enkondo tesobola kunnemya muziki'\nKitunzi wa Pogba akaligiddwa\nKitunzi wa Pogba amwagalamu akawera


Bukedde Online - Omuvubuka agambibwa okufera omugagga Bryan White mumawulire bamukutte\nPoliisi e Masaka ekkirizza okuwa aba DP obukuumi\nMinisita Nakiwala ayingidde mu nsonga z'omuwala omubaka gwe yazaalamu...\nCahill akooye bbenci\nBano babeera wa nga Lukwago bamusika n'okumunyiga empale\nEmmaali eyaffe Mukama y’akuuma\nSsaabavvulu Balam ayogedde lwaki ategese...\nOmugagga Bryan White ng'ala ekifaananyi ky'omuvubuka eyamututte mu mawulire nga tafa ku maama we kyokka ng'ali mu kibua agaba ssente kyokka nga Bryan agamba nti maawe we yafa dda mu 97\nOMUVUBUKA eyeeyise muganda w’omugagga Bryan White n'amulumiriza obutayamba maama waabwe bamukutte n’alajaana “munsonyiwe siri muganda we mbadde munoonya ampe ku buyambi nga bwemulaba agabira abalala”\nMichael Kirabira akwatiddwa poliisi oluvannyuma lw’okwekubya mu lupapula lw’amawuulire olumu nga agamba nti muto wa Bryan White era amwewuunya okulaba nga amansa ssente n'atafaayo kuyamba nnyabwe apooca n’ekirwadde kya ssukaali mu kyalo e Mityana ate nga yatunda ebibye okulaba nga Bryan agenda ebweru gye yafuna ssente.\nOmugagga Bryan White ng'ala ekifaananyi kya maama gw'agamba nti yafa dda mu 1997 kyokka ng'omuvubuka agamba mbu ali mukyalo Bryan tamufaako ali mu mbeera mbi ssaako n'okutawaanyizibwa ekirwadde kya sukaali\nAmawulire gano gatabudde Bryan White obwedda akutte ekifaananyi kya maama we omugenzi Gladys Nasaazi gw’agamba nti yafa mu 1997 ne bamuziika Kimanya e Busunju era nti Jane Nabaweesi, Kirabira gw’ayogera yeetamumanyi.\nOluvannyuma lwa Bryan White okwekengera Kirabira okubeera n’ekigendererwa ky’okumwonoonera erinnya yeekubidde enduulu ku poliisi abakoze okunoonyereza ne bamukwata ne bamutwala ku poliisi y’e Katwe.\nOmuvubuka agambibwa okwogera kalebule ku mugagga Bryna White nga poliisi emukutte okumubuuz akana n'akataano\nMu kulaajana, Kirabira agambye nti abantu ababadde bamufaananya Bryan White nga n’olumu bamuyita Bryan White n’okumusaba ssente be bamukozesa ensobi eno.\n“Ekituufu siri muganda wa Bryan White bamuzaala Mityana nze banzaala Butambala bazadde bange be bagenzi Badiru Kigozi ne Jane Nabaweesi lwakuba nti Bryan White twakulira ku kitundu kye kimu ku Saalama Road. Obuzibu nti okuva lwe yafuna ssente abadde tatuukikako kwe kupanga nga mpita mu mawulire ndabe engeri gye nnyiza okumutuukako ampe ku ssente.”\nWadde Kirabira yagezezzaako okulaajana n'atuuka n’okufuukamira nga ayagala bamusonyiwe, Bryan White yagaanye nga agamba nti ayagala poliisi enoonyereze kubanga omuvubuka ono yandiba nga alina abantu abaamutumye okumwonoonera erinnya.\nYagasseeko nti abavubuka nga bano abatayagala kukola ne balowooleza mu kufeera abantu be bavumaganya ne gavumenti ya pulezidenti Museveni.\n“Bino byembadde mbagamba nti mu Uganda tukyalinamu abantu ab’emitima emibi ng’ono omuvubuka . simumanyi kyokka ye aneesibyeko a nyonoonera erinya era bano Gen. Salim Saleh be yabadde ayogerako bwe nnamusisinkanye nti ne bwe nayamba abantu nga mbawa ssente tebagenda kusiima era ngenda kutwala amagezi ge ag’okukulaakulaanya abantu nga mpita mu by’obulimi”\nYe RPC wa Kampala South Hajji Siraje Bakaleke akakasizza okukwatibwa kwa Kirumira ategeezezza nti bagenda okunoonyereza bazuule ekigendererwa kye.\nBebe Cool agenze mu Amerika kusakira balwadde bakafuba bujjanjabi.\nAbawagizi ba Bobi battunka ne poliisi ku by’okumwaniriza\nPoliisi e Masaka ekkirizza okuwa...\nPoliisi e Masaka ekkirizza okuwa obukuumi bannakibiina kya DP abagenda okukuba olukung'aana gaggadde e Masaka ku...\nMinisita Nakiwala ayingidde mu...\nOmuwala Julian Ainambabazi (30) eyali akola mu bbaala emu e Mukono n’aganzibwa omubaka wa palamenti owa Samia Bugwe...\nAston Villa, y'emu ku ttiimu ezaagala okugula Cahill kyokka eno ya Championship nga ye ayagala kuzannyira mu Premier....\nBano babeera wa nga Lukwago bamusika...\nLOODIMEEYA Erias Lukwago y’omu ku bannabyabufuzi abazze bafuna okusoomoozebwa n’okutulugunyizibwa abaserikale....\nEbizibu bye ndabidde mu laavu mbikubye...\nNZE Justine Nalweyiso 24, mbeera Kyebando Nsooba ndi muyimbi nga nnaakayimba ennyimba okuli Bbebi Ndunya, Ndaba...


Bukedde Online - Swengere ne bannamawulire bayimbuddwa mu kaduukulu\nBafaaza abazze ne ambuleera emmyuufu bacamudde abantu mu kusabira omugenzi Bp. Kaggwa\nKatikkiro Mayiga akunze abantu okuwandiika...\nBannamawulire abaayimbuddwa kuliko Kasolo ng'ono aweerezza pulogulaamu y'okumakya eya Kokoliyooko ku laadiyo ya Baba Fm era nga kazannyirizzi mu kibiina kya Swengere. Era y'omu eyawangudde ekifo kya Meeya w'ekibuga Jinja asoose bukya kibuga ekyo kisuumuusibwa ku ddaala lya City.\nAbalala abayimbuddwa kubadde Sirina Kyakuwaire nga ono musunsuzi w'amawulire ku laadiyo ya Baba Fm era nga ye yawangudde ekifo kya kansala omukyala owa Jinja North Division Central ne muganda we Nashim Naigaga agasakira leediyo ya NBS Fm e Iganga, sipiika w'olukiiko lw'ekibuga Jinja Moses Mourison Bizitu saako n'abalala.\nMeeya omulonde Kasolo, Kyakuwaire, Naigaga, Sipiika Bizutu saako n'abawagizi baabwe abasoba mu 30 baabakwatidde mu kabuga k'e Mafubira nga baddayo eka nga bavunanibwa okutambula mu ssaawa za kafiyu kyokka nga baabadde baakamala okulangilira Kasolo ne Siriina ku bifo bye baawangudde.\nKasolo ategeezezza nti baabakutte ku ssaawa 9:30 ez'ekiro ne babasibira ku Poliisi y'e Mafubira era abamu ku mikwano gyabwe be baakedde ku Poliisi ne baweebwa Police bond ne bateebwa bonna.\nKasolo yalangiriddwa kubwa Meeya nga yafunye obululu 11,899 n'addilirwa Frank Nabwiso owa FDC n'obululu 10,398 ate Robert Kanusu owa NRM nga ono yaliko munnamawulire wa Vision Group n'akwata eky'okusatu n'obululu 9,810. Okubala obululu kwatutte ennaku bbiri.\nMungeri y'emu Poliisi etadde Swengere aweereza pulogulaamu ya Ekibbiitu ku Baba Fm saako ne munnamawulire omulala Richard Mutoigo agasakira Baba Fm nabo be baawadde Police bond.\nSwengere ne Mutoigo baakwatiddwa ku Lwokuna bwe baabadde baweerezza amawulire ku leediyo ne baavunaanibwa ogw'okukuma mu bantu omuliro n'okulangirira omuwanguzi ng'okubala obululu kukyagenda mu maaso.\nAbakwate okwabadde; Kyakuwaire, Naigaga, sipiika Bizitu nabo bavumiridde ekikolwa kya Poliisi okubaggalira mu bukyamu newankubadde nga beefubyeko okwennyonnyolako n'okubalaga ebiboogerako.\nSwengere ne Mutoigo bakira basinda ennaku gye balabidde mu kaduukulu ka Poliisi y'e Nalufenya.\nAbasibe 13 abavunaanibwa ne Mumbere tebalabiseeko\nOmulamuzi Kanyeihamba atabuse n'omukazi gw'alumiriza okumubbako ebbaala; Amututte mu kkooti ebamale eggoye\nKadaga asabye abeebyobulamu ku ddwaaliro lye Kityerera\n'Embeera y'amalwaliro mu Mukono ekaabya'\nAb'e Nakaseke kyaddaaki bawonye ebbula ly'amazzi


Bukedde Online - Eklezia eyimirizza Anthony Musaala ku bwa Faaza\nAsanze mukazi we mu mawulire nga bamukubye...\nOmujaasi wa UPDF eyatta ab'e Luweero akwatiddwa...\nEKLEZIA Katolika eyimirizza Faaza Anthony Musaala oluvannyuma lw’okuwandiika ebbaluwa ng’asaba bafaaza n’Abasiisita bakkirizibwe okuwasa n’okufumbirwa.\nMu kiwandiiko Ssabasumba w’essaza ekkulu erya Kampala, Dr. Cyprian Kizito Lwanga kyafulumizza olweggulo lwa leero (Olw’okubiri) ategeezezza nti etteeka lya Klezia 277 likirambika bulungi nti Abasosodooti n’Ababiikira baakulekanga ebikolwa by’ekifumbo ebbanga lyonna ery’obulamu bwabwe kubanga kino kirabo kya Mwoyo okuva eri Katonda ekibawa enkizo okusaasaanya obuweereza bwa Kristu n’omutima gwabwe gwonna n’amaanyi g’omubiri gwabwe gonna nga bwe kiragibwa mu Matayo 19:12, wamu ne 1 Bakorinso 7:7, 17, 32-35.\nYanokoddeyo n’etteeka 1037 eriragira obutayingiza muntu yenna mu Bufaaza oba Obusiisita okuggyako ng’akkirizza nti waakweresa ebikolwa byonna eby’ekifumbo ebbanga lyonna ery’obulamu bwe ng’ali mu buweereza era ekiragaano kino n’akikuba mu maaso ga Katonda ne mu maaso ga Klezia mu lujjudde.\nFaaza Anthony Musaala\nLwanga mu kiwandiiko yategeezezza nti Omusosodooti n’Omubiikira yenna alemwa okugoberera kino abeera akikoze ku lulwe ng’omuntu so si ku lwa Klezia.\nYennyamidde olw’ebbaluwa Fr. Anthony Musaala gye yawandiise n’eteekebwa ne ku mikutu gya yintaneti ng’asaba Bafaaza n’Abasiisita bakkirizibwe okuwasa era n’anokolayo ne Bafaaza ba mirundi ena (b’ataayatudde mannya) abagambibwa okuzaala abaana mu nkukutu.\nYayimirizza Faaza Musaala obutaddamu kuyimba mmisa n’okugaba Amasakaramentu olw’obutassa kitiibwa mu nnono za Klezia n’okwonoona ekitiibwa n’enneeyisa yaayo nga bwe kirambikibwa mu kibonerezo ekiyitibwa “Ferendae sententiae” ekiri mu tteeka lya Klezia 1314; nga n’okunoonyereza bwe kugenda mu maaso.\nKyokka Lwanga yagambye nti tebagenda kukoma ku kunoonyereza ku nsonga za Fr. Musaala zokka wabula baakunoonyereza ne ku Basosodooti be yayogeddeko mu kiwandiiko kye, abagambibwa okuzaala abaana mu nkukutu.\nEkelezia Faaza Anthony Musaala ku bwa Faaza


אגרת פולוס השנייה אל-טימותיוס 4 HHH – 2 Timoseewo 4 LCB | Biblica\nאגרת פולוס השנייה אל-טימותיוס 4 HHH – 2 Timoseewo 4 LCB\n2 Timoseewo 4:1-22\n14:1 Bik 10:42Nkukuutirira mu maaso ga Katonda ne Kristo Yesu, anaatera okusalira abalamu n’abafu omusango, era n’olw’okujja kwe, n’olw’obwakabaka bwe, 24:2 Bag 6:6buuliranga ekigambo kya Katonda, ng’oli mwetegefu mu kiseera ekituufu n’ekitali kituufu, ng’olaga ebikwekeddwa, ng’onenya, ng’ozaamu amaanyi, wakati mu kugumiikiriza, n’okubonaabona okungi, n’okuyigiriza. 34:3 1Ti 1:10Kubanga ekiseera kijja lwe baligaana okuwulira enjigiriza entuufu, era olw’okugoberera okwegomba kwabwe balyekuŋŋaanyiza abayigiriza, abalibayigiriza bye baagala, okuwulira. 4Baligaana okuwuliriza eby’amazima, ne bagoberera enfumo obufumo. 54:5 Bik 21:8Naye ggwe weefugenga mu bintu byonna, ogumirenga ebizibu, ng’okola omulimu ogw’omubuulizi w’enjiri, ng’otuukiririza ddala obuweereza bwo.\n64:6 a Baf 2:17 b Baf 1:23Nze kaakano mpebwayo, era ekiseera kyange eky’okuva ku nsi kituuse. 74:7 a 1Ti 1:18 b 1Ko 9:24Nnwanye okulwana okulungi, mmalirizza olugendo lwange, nkuumye okukkiriza kwange. 84:8 a Bak 1:5 b 2Ti 1:12Kye nsigazza kwe kufuna engule ey’obutuukirivu enterekeddwa, Mukama omulamuzi omutuukirivu gy’alimpeera ku lunaku luli. Taligiwa nze nzekka, naye aligiwa n’abo bonna abeegomba okujja kwe.\n9Fuba okujja amangu gye ndi. 104:10 a Bak 4:14 b 1Yk 2:15 c Bik 16:6Kubanga Dema yandekawo ng’ayagala omulembe gwa kaakano, n’agenda e Sessaloniika. Kulesuke yagenda Ggalatiya ne Tito n’agenda e Dalumatiya. 114:11 a Bak 4:14 b 2Ti 1:15 c Bik 12:12Lukka yekka y’ali nange. Ggyayo Makko omuleete, kubanga annyamba nnyo mu buweereza. 124:12 Bik 20:4Tukiko n’amutuma mu Efeso. 13Bw’obanga ojja ondeeteranga omunagiro gwange gwe naleka e Tulowa ewa Kappo. Ondeeteranga n’emizingo gy’ebitabo, na ddala egyo egy’amaliba.\n144:14 a Bik 19:33 b Bar 12:19Alegezanda, omuweesi w’ebikomo yankola ebyettima bingi. Mukama alimusasula olw’ebikolwa bye. 15Naawe mwekuume, kubanga yawakanya nnyo ebigambo byaffe. 164:16 Bik 7:60Mu kuwoza kwange okwasooka, tewaali n’omu yajja kubeera nange, bonna banjabulira. Nsaba Katonda ekyo kireme kubavunaanibwa. 174:17 a Bik 23:11 b Bik 9:15Kyokka Mukama waffe yabeera nange, n’ampa amaanyi, ne nsobola okutegeereza ddala Abaamawanga bonna Enjiri ne bagiwulira, bw’atyo n’anziggya mu kamwa k’empologoma. 184:18 a Zab 121:7 b Bar 11:36Era Mukama anamponyanga mu buli kabi, era alintuusa mirembe mu bwakabaka bwe. Mukama agulumizibwenga emirembe n’emirembe. Amiina.\n194:19 Bik 18:2Nnamusiza Pulisika ne Akula n’ab’omu maka ga Onesifolo.\n204:20 a Bik 19:22 b Bik 20:4Erasuto yasigalayo mu Kkolinso, ate Tulofiimo namuleka mu Mireeto nga mulwadde. 21Fuba ojje ng’ebiseera by’obutiti tebinnaba kutuuka.\nEwubulo akulamusizza, ne Pudente, ne Lino, ne Kulawudiya, n’abooluganda bonna.\n224:22 a Bag 6:18; Fir 25 b Bak 4:18Mukama waffe abeerenga n’omwoyo gwo. Ekisa kibeerenga nammwe mwenna.\nLCB : 2 Timoseewo 4


Obwakanaabe bumpisa ‘ffala’ naye mbufunyeemu\nBya BBOSA GONZAGA\n“OBUTASOMA buluma bukulu nga teweeyambisa magezi go amazaaale”, eno y’enjogera ya Steven Byaruhanga, 32 akola ogwa kanaabe mu Kisenyi e Kamwokya.\nAgamba nti bangi bamuyisaamu amaaso olw’obutasoma n’okuba nti ayoza mmotoka naye tabafaako kuba omulimu gwe agulinamu ekyama.\nAnyumya bw’azibikidde ekituli ky’obutasoma olw’abazadde be okubulwa ensimbi n’obukodyo bw’akozesezza okuyiiya ssente ezimuyambye okwezimba nga talina gw’abbye.\nByaruhanga ngali ku mulimu.\n“Okusoma kwange tekwagenda wala kuba nnakoma mu P.3 ensimbi taata ne zimuggwaako olwo ne nsigala okulima nakyo ekyannemerera olw’obutaba na nsimbi zimala okulimira ku mutindo ogwa waggulu.\nNzaalibwa Ntungamo era okusoma n’okulima nga bigaanye nnawakanya ekya taata okung’aana okujja e Kampala ne nva mu kyalo ng’obwavu bunzita.\nNnasooka kubeera wa mukwano gwange e Kamwokya mu 2001 wabula kati nafuuka mutuuze w’e Kampala.\nBwe natuuka ewa mukwano gwange yambuuza kye njagala okukola ne muddamu nti omulimu gwonna kasita guba nga guyingiza ssente ez’okulyako n’okwebeezaawo.\nMukwano gwange yali ayoza mmotoka era yanzikiriza okukola naye kyokka nga bwe njoza ssente gwe nzikwasa ye n’anjawulirako. Guno omulimu gwali tegwetaaga kapito okutandika okuggyako amaanyi n’obumalirivu.\nNnakola butaweera okumala emyaka ebiri era buli kimu ne nkiyiga olwo ne nsalawo okwetongola nga nzikiriziganyizza ne mukwano gwange.\nMu 2003 natandika okwekozesa era kati mmotoka njooleza ssente eziri wakati wa 5,000/- ne 30,000/- okusinziira ku bunene.\nOlunaku nsobola okwoza emmotoka kkumi mukama bw’aba yabukeesezza bulungi olwo ne nfuna 150,000/-.\nBwe nzigyako ez’amazzi, sabbuuni ow’omuti n’obuwunga, ssaako omukozi gwe nkola naye gwe nsasula 20,000/- olunaku oluusi n’okusingawo okusinziira ku ze tuba tukoze, olunaku lwe nkoze obulungi nfissa 100,000/- olwo omwezi ne nfissa wakati wa 300,000/- ne 350,000/-.\nEbinkuumidde mu bizinensi\n1) Nkozesa nnyo amazima, omuntu ne bw’aba alese ekintu kye mu mmotoka nfuba okulaba nti nkimutuusaako.\n2) Buli mulimu gwe mbeera nfunye nguwa obudde obumala ne ngukola ne gunyirira olwo kasitoma n’asobola okudda omulundi omulala.\n3) Nfuba okulaba nti sikozesa lulimi luvuma kuba nkolera abantu ab’enjawulo. Kale bwe weekambuwaza bakasitoma obeera obagobye ne bw’oba mu nsobi olina okugonda kuba kasitoma y’aba mukama wo.\n4) Nkeera nnyo ku mulimu, zigenda okuwera ssaawa 12 ez’oku makya nga nnatuuse dda, zigenda okuwera ssatu ez’oku makya ng’omutwalo gundi mu nsawo.\nByaruhanga ngali ku nju gyeyagula mu bwa kanaabe. ebifaananyi byonna bya Bbosa Gonzaga\n5) Nkolagana bulungi ne bakozi bannange bonna era ng’ekyo kikuyamba okufuna kasitoma okuva ewa munno singa aba amusanze alina omulimu.\n1) Nsobodde okugula amaka agawedde era nnawona okupangisa. Nnasonda mpola okumala emyaka esatu nga ze nfissa ze ntereka era bwe nnaweza 3,000,000/- mu 2009 ne ndaba omuntu eyanfunira enju ey’okugula mu Kisenyi e Kamwokya, Old Kira Rd nga mwe mbeera ne famire yange.\n2) Mpeerera abaana bange abasatu n’okulabirira amaka gange.\n-Amazzi gano si malungi kubeeramu nnyo kuba galina ebizibu byago bingi.\n-Sabbuuni gwe tukozesa ssaako omo byonoona engalo n’ebigere.\n-Abatya okuvugannya batwogerera amafuukuule.\n-Abantu batuyisaamu nnyo amaaso, oli bw’akusanga oyoza mmotoka abeera takulabawo ne bw’aba mukazi. Naye ebyo sibiwuliriza bwe mba nfuna ssente.


Bukedde Online - Eyaloopa Sematimba amwewuunyizza okutuula S6\nOmusibe abadde atoloka bamukubye amasasi a...\nEYAVUGANYA ku kifo ky’omubaka wa Busiro South, Stephen Sekigozi yeemulugunyizza ku ngeri kkooti ejulirwamu gye yasala omusango ng’ekkiriza obuyigirize bwa Peter Sematimba ate nnannyini biwandiiko n’amala n’addayo n’atuula S6.\nStephen Ssekigozi eyawawaabira Peter Ssematimba obutasoma\nEYAVUGANYA ku kifo ky'omubaka wa Busiro South, Stephen Sekigozi yeemulugunyizza ku ngeri kkooti ejulirwamu gye yasala omusango ng'ekkiriza obuyigirize bwa Peter Sematimba ate nnannyini biwandiiko n'amala n'addayo n'atuula S6.\nOluvannyuma lwa Sematimba okuwangula obubaka bwa Busiro South, Sekigozi omu ku baali bawanguddwa yeekubira enduulu mu kkooti ng'awakanya obuwanguzi bwe.\nSekigozi eyazze mu ofiisi za Bukedde yagambye nti yawaaba mu Kkooti Enkulu nga February 16, 2016 kuba yali afunye obujulizi nti Sematimba yali ajingiridde empapula z'obuyigirize.\nOmulamuzi Lydia Mugambe mu nsala gye yawa nga June 9, 2016 yasazaamu obuwanguzi bwa Sematimba.\nYanenya akakiiko akavunaanyizibwa ku byenjigiriza ebya waggulu olw'okulemwa okukola okunoonyereza okuzuula oba ng'ebiwandiiko bya Sematimba ebya dipuloma y'ebyamasannyalaze n'ebyakompyuta bituufu bye yafunira mu Amerika.\nKyokka Sematimba bwe yajulira, abalamuzi okwali; Catherine Bamugemereire, Steven Kavuma ne E. Balishaki mu nsala gye baawa nga September 17, 2017 baasazaamu ensala ya Mugambe ne balagira Sematimba asigale mu Palamenti.\nSekigozi agamba nti abalamuzi baamulagira okuliwa obukadde 360 olw'okuwa kkooti obujulizi obutamatiza. Kyamwewuunyisizza ate okulaba ng'omuntu kkooti gwe yagamba nti yasoma yazzeemu n'atuula S6.\n"Kkooti nagiraga ekituufu nti empapula za Sematimba ze yakozesa tezaalina sitampu ya UNEB kyokka ne balaga nti yasoma. Ddala lwaki nsasula ssente kkooti ze yansaba ate ng'amazima gazuuse nti yali teyasoma," bwe yagambye.\nSekigozi yasabye Ssaabalamuzi Bart Katureebe okwekenneenya ffayiro eno.\nMmotoka egoyezza dokita ne famile ye\nObubenje butuze abantu mu 2010


Bukedde Online - Ebintu 100 by'otomanyi ku Paapa Francis\nEbintu 100 by'otomanyi ku Paapa Francis\nOkunyeenya amatabi kulimu makulu ki?\nPaapa Francis I: Ye Paapa asoose okuva ku...\nAdded 17th March 2013\nTUKULEETEDDE olukalala lw'ebintu 100 by'obadde tomanyi mu bulamu bwa Paapa Francis okuva mu butoobwe okutuuka lwe yalondeddwa ku Bwapaapa akulembere Klezia erina abagoberezi abasoba mu kawumbi kalamba mu nsiyonna.\n1 MU 2001 yasaba wassibwewo Banka y’Ensi yonna eyeesigamye ku musingi gw’eddiini edde mu bifo ky’ekitongole kya IMF kye yagamba nti tekikyalina busobozi kuleeta butebenkevu mu byenfuna mu nsi yonna.\n2 Bwe baabadde baakamulangirira akalombolombo ka Klezia ke yasoose okumenya kwe kuba nti bwe yavuddeyo okweraga eri abakkiriza mu kifo ky’okubalamusa mu ngeri emanyiddwa Bapaapa baakalondebwa gye balamusa abantu eya 'Atenderezebwe Yezu Kristu oba Abooluganda, bassebo ne bannyabo ye yakozesezza ebigambo 'Buona sera' nga bino bya Luyitale ebitegeeza nti, 'Musiibyeyo mutya'.\n3 Bakalidinaali abaamulonze yabasabidde kisonyiwo olw’okumulonda bwe baabadde ku kyeggulo n’abagamba nti, “Omukama abasaasire” olwo bakalidinaali ne bafa enseko.\n4 Bwe baabadde baakamulonda, omuntu gwe yasoose okukubira ssimu ye Benedict XV1, Paapa eyaakawummula.\n5 Abadde anaaza n’okunywegera ebigere by’abalwadde ba siriimu\n6 Abadde anenya bannaddiini abagaana okubatiza abaana b’abakazi abatali bafumbo.\n7 Kitaawe yali musajja mukozi ku leerwe\n8 Alina diguli ya Masters mu kutabula eddagala (chemistry) okuva mu yunivasite ya Buenos Aires.\n9 Yasomesaako Litulica n’endowooza z’abantu mu Inmaculada High School ne mu Colegio del Salvador erisangibwa mu Buenos Aires\n10 Yayingira mu bunnaddiini (priest) nga Dec.\n13, 1969 ng’alina emyaka 32.\n11 Abadde atambulira ku bbaasi ne 'tuleyini.'\n12 Akkiriza nti kondomu zisobola okukkirizibwa mu bakkiriza.\n13 Agambye ab’e Argentina baleme kwonoona ssente zaabwe nga balinnya ennyonyi okubaawo ku Lwokubiri ng’alayira nti wabula ssente bazikozese okugabira abaavu.\n14 Ye Paapa asoose okulabika eri abantu ng’ayambadde egganduula eryeru mu kifo ky’okwambala ekyambalo kya Paapa n’akakoofiira akamyufu era yabadde ayambadde mudaali gwe mu kifo y’okwambala ogwa Paapa ogujjudde amayinja ga diyimonda.\n15 Ye Paapa asoose okukulembera Eklezia ng’alina eriwuggwe limu.\n16 Bazadde be, Mario José Bergoglio, ne mukyalawe , Regina María Sívori baali Bayitale abanoonyi b’obubudamo mu Argentina.\n17 Alina baganda be bana.\n18 Nga tannayingira mu bunnaddiini, yakolako nga kanyama mu bbaala mu Buenos Aires.\n19 Ayagala nnyo amazina ga Tango era bwe yali tannayingira mu bunnaddiini yalinako omuwala bwe baazinanga Tango.\n20 Ayogera Oluyitale, Olujamani Olusipanishi, Olungereza, Olufalansa, Olupootugo n'Olulattini.\n21 Firimu gy’asinga okwagala bagiyita Babette's Feast, yazannyibwa mu 1987 .\n22 Mu nnyumba ye mw’abadde asula temuli tivvi.\n23 Mu kulonda kwa 2005 mwe yali owookubiri ku Paapa Benedict XV1, abaamulemesa baamulimirira bwe baakimussaako nti ye taseka!\n24 Ennyonyi gye yalinnye okugenda e Vatican gye baamulondedde ku Bwapaapa yatudde mu bamufunampola (economy class).\n25 Tabeerangako mu kifo kya waggulu mu bukulembeze bwa Vatican obutafaanana ne banne b’abadde avuganya nabo.\n26 Abadde takuba nkung’aana za bannamawulire nga by’ayogera abyogerera ku kituuti.\n27 Ng’akulembedde abasumba b’e Argentina, yeetondera abantu olw’obutabakuuma mu biseera by’effugabbi.\n28 Obulamu bwe obusinga abumaze mu Argentina.\n29 Omwaka oguwedde yalangira bannaddiini banne obunnanfuusi n’agamba nti beerabidde nti, Yezu yalyanga n’abagenge ne bamalaaya.\n30 Abadde anaaza ebigere by’abasibe mu makomera.\n31 Omu ku bannyina ayitibwa Maria Elena Bergoglio abadde amusabira aleme kufuuka Paapa ng’agamba nti, mwannyina ekitiibwa ekyo takyagala.\n32 Abadde n’obutakkaanya ne Pulezidenti wa Argentina era obutakwatagana bwabwe nga babwogerako nti bulinga okugatta amazzi ne peetulo.\n33 Yasaba Abakristu beegatte mu Lutalo lwe yayita olwa Katonda, okugaana eky’okutongoza obufumbo bw’abasiyazi kyokka n’awangulwa.\n34 Omusomesa we eyamusomesa nga wa myaka 9, Sister Martha Rabino agamba nti, yali mulalu ng’emirundi agyogerera waggulu nga bw’abuukabuuka ku madaala asobole okugikwata.\n35 Yakaabira omusomesa we eyamusomesa katekisimu, Sister Dolores, bwe yafa emyaka ebiri egiyise.\n36 Yawandiika ng’asaba Paapa Benedict XV1 amukkirize awummule omwaka oguwedde bwe yaweza emyaka 75 kyokka Paapa n’amugaana.\n37 Muwandiisi nnyo w’amabaluwa era awandiika mawanvu ddala mu bunukuta obutono ate agamaliriza n’ebigambo ebigamba nti “nsabira”.\n38 Ekyamagero kye yasoose okukola nga yaakafuuka paapa ky’ekyokusobozesa omusomesa we, Sister Martha Rabino eyalwala edda amagulu okubuuka mu bbanga n’ayimirira bwe yawulidde nti omuyizi we y’afuuse Paapa.\n39 Ng’aweza emyaka 12, yawandiikira omuwala ayitibwa Amalia ng’amusaba amuwase era mu bbaluwa n’akubamu ekifaananyi ky’enju ey’amabaati amamyufu ng’agamba nti mwe bajja okubeera. Bino byali bya kito era omuwala yamugaana.\n40 Abadde agenda mu kyalo ekirimu obuyumba obw’omugotteko ekiyitibwa Villa 21-24 n’anywa omwenge oguyitibwa Mate n’abantu b’omu kitundu kino nga bagunywera mu nseke nga bw’olaba amalwa.\n41 Ne bwe yafuuka Kalidinaali mu 2001, yamala ebbanga ddene ng’ayambala akafulaano kamu akaalina ekitogi ekyeru.\n42 Ye Paapa asoose okukulembera Klezia ng’ava mu kibiina kya Bayezu, abajaasi ba Kristu.\n43 Y'asoose okuva mu Latin Amerika ate mu myaka egisoba mu 1300 y'asoose okuva mu mawanga agatali ku lukalu lwa Bulaaya ng’oggyeeko Paapa St. Gregory III eyakulembera Klezia okuva mu 731 okutuuka mu 741 AD\n44 Akulembera Abakatuliki abasoba mu kawumbi kalamba n’obukadde bibiri.\n45 Yali omu ku baakulembera Mmisa y’okusiibula Paapa John Paul II.\n46 Yakulembera Mmisa y’okusabira eyali Pulezidenti waabwe Nestor Carlos Kirchner nga October 27, 2010 mu kumuziika.\n47 Ye Paapa asoose okutwala erinnya lya Francis, era tagattibwako nnamba yonna kubanga y'asoose.\n48 Paapa yatutte erinnya lya Francis of Assisi kubanga yayagalanga nnyo abanaku\nn’okuyamba abali mu bwetaavu.\n49 Yaleka emmotoka ye ey'ebbeeyi ey’ekika kya Limousine gye baamuwa ng'alondeddwa okubeera Kalidinaali n'alinnyanga bbaasi.\n50 Paapa Francis yataddewo essuula empya bwe yasabye abagoberezi abasoba mu 150,000, abakung’anidde mu kibangirizi kya St. Peter’s Square okumusabira nga tannabawa mukisa.\n51 Yagaanye okulinnya ku kituuti ekyateekebwawo era banne kwe babadde balinnyanga nga tayagala kulaga nti asukkulumye ku banne bwe baabadde mu Sistine Chapel.\n52 Awakanya ebisiyaga mu Kleziya era awakanya ne bafaaza okuwasa.\n53 Awakanya okuggyamu embuto nga ne Klezia nayo ekiwakanya.\n54 Waliwo abasosodooti ab’ekibiina kya Bayezu abawambibwa mu 1976 ne balowooza nti alina ky'amanyi ku b'abawamba kyokka kkooti byonna yabisabanja nga byabutaliimu.\n55 Muwagizi wa ttimu ya Arigentina eya San Lorenzo ezannyira mu kibinja ey’oku ntikko.\n56 Ekirabo Paapa kye yasoose okufuna kaabadde kakomo akaamuweereddwa Kalidinaali wa South Africa.\n57 Yasaba Abakristu beegatte mu lutalo lwe yayita olwa Katonda, okugaana eky’okutongoza obufumbo bw’abasiyazi mu ggwanga lye.\n58 Paapa bwe yabadde ayogera ne Bakalidinaali yabategeezezza nti, amagezi galinga wayini buli lwe yeeyongera okulwawo n'obuka gye bukoma.\n59 Enkoofiira ye ey'obwakalidinaali gye yayambadde ng'asoma Mmisa ye eyasoose nga Paapa.\n60 Bwe baamaze okumulonda ku Bwapaapa ku Lwokusatu, bwe baabadde baddayo gye basula, yagaanyi okulinnya 'limozine' y’Obwapaapa n’asalawo kulinnya bbaasi ne bakalidinaali abalala.\n61 Ye Paapa asoose okudda mu bigere bya paapa akyali omulamu, mu myaka 600 egiyise.\n62 Muwagizi wa Lionell Messi ( FC Barcelona - Spain) eyalondebwa ku musambi w'omupiira ow'omwaka .\n63 Waliwo looya eyamuwawaabira ng’amuvunaana kuwamba bannaddiini babiri mu 1976 mu biseera by’obufuzi obwannaakyemalira mu Argentina.\n64 We baamulondedde yabadde yamaze dda okusasula tikiti emuzzaayo ewaabwe Argentina.\n65 Mukwano gwe nfa nfe gwe yakula naye bamuyita Rafael Musolino\n66 Yanywako ku sigala mu buvubuka bwe nga tannafuuka munnaddiini.\n67 Yakula mulenzi omusirise ekyalowoozesanga abanu nti wa nsonyi.\n68 Abantu baatandise dda okumuyita Paapa w’abaavu.\n69 Yalwalako akafuba ng’akyali muto kye kyavaako eriwuggwe lye erimu okusalwako\n70 Awuga nnyo kubanga alina angina pectoris.\n71 Abayezu, ekibiina ky’alimu kyamuwaako ekibonerezo ekiringa eky’ekkomera bwe baamussa yekka okumala ebbanga ddene nga tali na bantu. Ensonga eyavaako kino teri agimayi.\n72 Bw’abadde Kalidinaali nga taya¬gala bantu banywegera mpeta ye era ng’emirundi egisinga tabakkiriza.\n73 Wadde abadde Kalidinaali, oluusi abadde ayambala ng'omuntu waabu¬lijjo.\n74 Yakutte mu nsawo ye n’asasula wooteeri mwe yasula bwe baali teban¬nayingira gye baalondera Paapa.\n75 Oluyimba lwe basoose oku¬muyiiyaako lw'ayiiyiziddwa muyimbi wa Hip Hop Omuyitale eyayise mu luyimba luno okumusaba okuddaabu¬lula Eklezia.\n76 Muwandiisi wa bitabo nga byonna abiwandiise mu Lusipanisi.\n77 Ebitamiiza asinga kwagala kunywa ka wayini.\n78 Ekisiige ky'asinga okwagala kye kya 'The White Crucifixion' ekyasi¬igibwa Marc Chagall mu 1938. Ekisiige kino kiraga Yezu ng'akomererwa ku musaalaba.\n79 Firimu gy'asinga okwagala bagiyita 'Babette’s Feast' eyazannyibwa Omudanisi, Gabriel Axel mu 1987.\n80 Y’omu ku bawandiisi b'akatabo akayitibwa 'Sobre el Cielo yla Tierra' (On Heaven and Earth mu Luganda kivvuunulwa 'Ku nsi ne mu Ggulu'.\n81 Obutafaana ne Bapaapa abalala abasirikale abaamukuuma ku lunaku olusooka yabagaanye nti tannaba kubeetaaga.\n82 Paapa bwe yabadde abuuza Bakalidinaali, waliwo eyanywegedde empeta ye, Paapa naye yayanguye naye okunywegera empeta ya Kalidinaali, mu ngeri y’okumussaamu ekitiibwa..\n83 Yawakanyaako Paapa Benedict XVI bwe yayogera ebigambo ku Nabbi Muhammad ebyanyiiza Abasiraamu. Paapa Benedict oluvannyuma yeeton¬dera Abasiraamu.\n84 Mmisa gy'asoose okusoma ne Bakalidinaali bonna abaamulonda 115, bw'abadde ababuuza buli omu amukut¬teko mu ngalo mu ngeri ey’omukwano.\n85 Takyukakyuka bwe gutuuka ku nnono n’enjigiriza ya Ekleziya.\n86 Yagaana ennyumba ey’Obwakalidinaali n'asalawo okusula ne bafaaza abalala mu kalina nga naye alinako akasenge kamu kokka.\n87 Wadde buli Paapa alina kwambala engatto mmyufu, ye bw'asoose oku¬labikako eri abantu yabadde mu zize enzirugavu ze yagenderamu.\n88 Ku bakatoliki b'agenda okuku¬lembera obukadde 300 bava mu South Amerika gy'ava.\n89 Omwogezi wa Vatican Fr. Federico Lombardi yamwogeddeko nga Paapa avudde ku nkola emanyiddwa buli Kalidinaali n'abakozi e Vatican kati balindiridde enkyukakyuka z'agenda okuleeta.\n90 Ye Paapa asoose okussa abaseri¬kale be ku bunkenke nga buli lw'aba at¬ambula mu Vatican oba Roma tasooka kubategeezaako.\n91 Ewaabwe mu Argentina buli mwaka abadde akyalako ku Muzi¬giti gwa At-Tauhid ogusangibwa e Floresta n'essomero ly'Obusiraamu erya Ali Ibn Abi Talib nga munywanyi waabwe nnyo era Sheik Mohsen Ali yamwogeddeko nga gwe basaaliddwa ennyo.\n92 Ye Paapa agenda okusooka okuba ku mukutu gwa 'yintanet' ogwa facebook ng'alina abagoberizi 40,000.\n93 Ebitiibwa bye mu bujjuvu big¬gwaayo biti, Bisopu wa Roma, Vicar of Christ, Omusika w'Omulangira w'Abayigirizwa, Kabona ow'oku Ntikko mu Klezia, Bisopu wa Italy era Ssaabasumba wa Roma, Kabona ow'oku ntikko mu kibuga Vatican, Omuweereza w'abaddu ba Katonda.\n94 Mu kiseera kino asula mu kisulo kya Santa Martha bakalidi¬naali bonna mwe basula mu kasenge nnamba 201. Ekitanda kye kya muti nga kuliko ekifaananyi kya Yezu.\n95 Ye Paapa asoose okuva mu ki¬biina kya Bayezu era nga bano omu¬lamwa gwagwe gwa kuyamba banaku na kuyigiriza ddiini si kubeera mu bukulembeze.\n96 Awoomerwa nnyo amayuuni, obummonde, meloni, kaawa n'enkoko era ebyo kati tebirina kubula Vatican. Kuno atera okunywera eggiraasi y'akenge akayitibwa 'ristretto'.\n97 Mu 1986 yagenda mu Giri¬maani okumaliriza okusoma diguli y'obwadokita mu ddiini.\n98 Nga May 20, 1992 Paapa John Paul II lwe yamuwa Obwabisopu w'e Auca era omuyambi wa Ssaabasumba w'essaza ekkulu erya Buenos Aires mu Arigentina.\n99 Omulimu gwe yasoose okukola enkeera ng'alondeddwa, kwabadde kutwala bimuli mu Klezia ya Maria eya St. Mary Major e Roma.\n100 Omuntu gw'asoose obu¬takkaanya naye ye Katikkiro wa Bungereza agamba nti ebizinga bya Falklands bya Bungereza ate nga Paapa agamba nti bya Arigentina eggwanga mw'asibuka. Abatuuze ku kizinga kino baagala kuba wansi wa Bungereza.\nOmuserikale wa Paapa Omulamuzi Leticia Kikonyongo.\nEbintu 100 by''otomanyi ku Paapa Francis\nKikyamu okumma Villa obuwanguzi\nVILLA NE KCCA; Fayinolo ya leero\n'Ddiifiri atunyaze': KCCA evudde e Ntungamo mu gwa Uganda Cup ng'eyomba


Bukedde Online - Taata apanze abatemu okuwamba omwana we\nTaata apanze abatemu okuwamba omwana we\nBamusanze ne ssanduuko y'abafu mu nnyumba\nFfayiro okuli okwemulugunya kwa Ham bagikw...\nBUKYA omwana, Abdul Kasibante 3, abula mu October bazadde be babadde bagomoka ne poliisi okumununula mu baamuwamba abaasaba ssente obukadde 10. Gye biggweeredde nga poliisi ekutte kitaawe ku bigambibwa nti yabadde wakati mu ddiiru y’okubuzaawo omwana afune ssente.\nNambassa ne mutabani we Kasibante. Tunuza kkamera y’essimu yo mu kalambe, okulaba vidiyo.\nBUKYA omwana, Abdul Kasibante 3, abula mu October bazadde be babadde bagomoka ne poliisi okumununula mu baamuwamba abaasaba ssente obukadde 10. Gye biggweeredde nga poliisi ekutte kitaawe ku bigambibwa nti yabadde wakati mu ddiiru y'okubuzaawo omwana afune ssente.\nJamir Ssebuliba yakwatiddwa ne mukazi we (maama w'omwana) oluvannyuma lwa bambega okuzuula ng'abazadde bandiba mu lukwe. Yakutte n'abantu abalala bana abaasangiddwa n'omwana nga bamukwese e Luweero gye babadde basinziira okusaba ssente n'okutiisatiisa okusalako omwana obulago ssinga abazadde tebanguyaako ssente.\nKyokka maama w'omwana ono, Sharifah Nambassa yayimbuddwa ku kakalu ka poliisi. Bba Ssebuliba akyali mu kaduukulu. Abalala abaakwatiddwa bonna baliraanwa bwe babeera mu Nanfuka Zooni e Nateete. Nambassa bwe yafumbirwa ewa Ssebuliba omusazi w'enviiri e Nateete yajja n'omwana Kasibante.\nKasibante yabuzibwawo nga October 29. Ensonga zaatwalibwa ku poliisi e Nateete. Ebitongole ekya Flying Squad, CMI, Crime Intelligence ne poliisi y'e Katwe ne bitandika omuyiggo ku mwana ono. Babadde bamunoonya ng'abaamuwamba bali naye e Luweero nga boogera n'abazadde nga babasaba ssente obukadde 10.\nPoliisi yabalondodde ku ssimu nnamba 0754156240 kwe baalagira abazadde okusindika ssente. Abaserikale baasoose kukwata Mike Mwanje avuga bodaboda e Nateete gwe baayise okuva e Luweero awaabadde omwana n'ajja e Kampala nga bamulimbye bwe bamufunidde omulimu omusava. Bwe baamukutte kwe kubatwala awali omwana e Luweero.\nOno yalumirizza Ssebuliba nti ye yabawa ddiiru y'okuwamba omwana basabe nnyina ssente. Bwe yabuuziddwa gye baabadde basuubira maama w'omwana okuggya ssente n'agamba nti Ssebuliba yabagamba nti mukazi we aliko ssente ze yali afunye nga n'ekirala ne ffamire gye yamuzaala erina ssente.\nOmwogezi wa poliisi mu Kampala n'emiriraano, Patrick Onyango yagambye nti Nambassa ne bba Ssebuliba baatwala omusango ku poliisi nayo eyaggulawo ffayiro SD 09/30/10/2020. Yagambye nti be baakanyweza ku nsonga eno baakuggulwako emisango bavunaanibwe amangu ddala.\nEbyakazuulwa biraga nga muka Mwanje ayitibwa Irene Nagawa ye yanona omwana awaka kubanga baali bamanyiganye ne nnyina. Yatwala omwana n'amukwasa bba. Kigambibwa nti Mwanje ne banne bali mu kabinja akeeyita ‘call call' abakubira abantu amasimu nga beefudde mikwano gyabwe ne babalimba okubanyaga nga bayita mu "kubasomera" bizinensi oba ddiiru ezifuna.\nKyokka Nambassa agamba nti baliraanwa baabwe mu kuwamba omwana alowooza nti baakikoze bokka era bba bamuwaayiriza. Omwana poliisi yamuddiza nnyina.\nMUSEVENI: Mwoyo gwa ggwanga, engeri gy'azimbye eggye eryogerwako mu Afirika\nEbiragiro by'akakiiko k'amasaza bitemyemu abaddukanya ttiimu\nKabaka alabudde Bannayuganda okwegendereza mu kiseera ky'okulanda n'asaba Katonda abalage ekkubo ettuufu\nAbawala abayigirize baamugaso mu nkulaakulana y'eggwanga - Katikkiro Mayiga


Uganda Cranes ereese tiimu y’abantu 24 abanattunka neeya masaza ga Buganda – CBS FM\nUganda Cranes ereese tiimu y’abantu 24 abanattunka neeya masaza ga Buganda\nOmutendesi wa ttiimu yéggwanga eyómupiira ogwébigere eya Uganda Cranes, Milutin Micho Sredojevic, alangiridde ttiimu y’abazannyi 24 egenda okuzannya omupiira ogwómukwano ne ttiimu ya Buganda eyalondeddwa okuva mu masaza ga Buganda ezómwaka oguwedde.\nOmupiira guno gugenda kuzanyibwa enkya ku lwókutaano nga 15 mu kisaawe kya Kabaka Kyabaggu e Wakiso, kusaawa 10 ezólweggulo munteekateeka ya Cranes Regional Tour.\nAbazannyi abali ku ttiimu eno okusinga bavudde mu club za Uganda Premier League ne FUFA Big League.\nAbamu ku bano ye Ivan Sserubiri owa URA, Farouk Miya atalina club mu kiseera kino, Musa Ramadhan, Ezira Kaye, Azizi Kayondo, Nafian Alionzi, Rashid Kawawa, Martin Kizza Nafian Alionzi,Dennis Otim , Jeans Wokorach n’abalala\nObwakabaka bwa Buganda nabwo bwalangiridde ttiimu yabazannyi 25 okuva mu ttiimu za masaza ezenjawulo, abagenda okuzannya omupiira guno.\nUganda Cranes bw’emalirizza okuzannya ne ttiimu y’amasaza eyawamu, egenda kuzako okuzannya ne ttiimu eyawamu eya Kampala Region Select ku lwómukaaga nga 16 ku kisaawe kya St Mbaga Major Seminary e Ggaba.


Ebya Trump Bibi! – News Corner Uganda\nEbya Trump Bibi!\nAbawagizi be nabo bamuvuddemu, bekalakaasizza!!\nAbawagizi bano abeeyita ‘Proud Boys’ bazze beetegese nga balina n’ebyokulwanyisa okwabadde emmundu, ebiso, emiggo n’obucupa bwa kaamulali bwe baafuuyidde bannaabwe mu maaso. Bano baabadde mu kibuga Oregon era poliisi we yajjidde okubakkakkanya ng’omusaayi guyiise.\nAbawakanya ebikolwa by’okutulugunya Abaddugavu beekuhhaanyizza nga baagala okuyisa ebivvulu nga bakutte embuukuuli z’emiggo n’abawagizi ba Trump ne beetegeka n’ebyokulwanyisa byabwe.\nBino bibaddewo ng’ebula wiiki munaana zokka bakube akalulu mu Amerika okulonda Pulezidenti addako, Joe Biden olwalabye Trump ng’atandise okutabuka ne basajja be n’ategeeza nti ye lutindo olugenda okugatta abantu bonna mu bukulembeze obuliwo n’ebiseera by’omu maaso.\nBiden yagenze okwogera bino nga Trump yaakamala okutabukira Gen. John Kelly eyali akulira embeera z’abaserikale mu White House nti y’azunza ebigambo bye bamuteekako nti yatyoboola abazira ba Amerika be baaziika e Bufalansa n’abayita abajega.\nEkyongedde okutabula Trump, be bakugu okufulumya lipooti ku mbeera y’akalulu nga bw’eyimiriidde mu kiseera kino ne bategeeza nti okuva ebigambo ebyo lwe byafulumiziddwa wiiki ewedde, addiridde okusinziira ku maanyi ge yabadde afunye okuva lwe baamaliriza ttabamiruka.\nWano Biden yeesowoddeyo mangu n’ategeeza nti obubonero bwonna obuliwo bumulaga nti amasaza Trump ge yawangula mu 2016 nga Michigan, Pennsylvania ne Wisconsin kuno agatteko obuwanguzi obwamaanyi bw’azze afuna mu masaza nga North Carolina, Florida ne Arizona agalabika nti okuva 1980 ebyenfuna byago okuva mu makolero biddiridde ate ne bikosebwa nnyo ekiseera kya Corona nga Trump ali mu ofiisi.\nOkuddamu okuwangula ebitundu aba Republican gye babadde n’obuwagizi obw’amaanyi nga kati Biden yeeraba nti ebivaayo agenda yeeyongera amaanyi olw’ebyenfuna ebigudde mu bitundu ebyali eby’amakolero, we yasinzidde okweyita olutindo olugenda okuyunga aba Democrats okubatuusa mu White House.\nTRUMP ATABUKIDDE GENERO:\nTrump okutuuka okutabuka kyavudde ku mukutu gwa Atlantic okufulumya amawulire nti yayogedde ku bazira abalwanirira Amerika be baaziika mu limbo e Bufalansa n’abayita abajega.\nYeewuunyizza Gen. Kelly munnamagye eyawummula okuva mu ggye ery’empingu gwe yali yalonda okubeera omuwabuzi we n’amugoba olw’okulemwa emirimu nti kati ali mu kubungeesa bigambo.\n“Kelly mmumanyi bulungi twakola naye okumala ekiseera kyokka emirimu gyamulema, yali aweddemu nga takyasobola ne mmukwata ku nkoona,” Trump bwe yacwanye ng’agamba nti aba Democrat balemeddwa okuzannya ebyobufuzi eby’ekikulu.\nBaasooka kukimuteekako nti musosoze mu langi n’asooka abyegaana kyokka gye buvuddeko azze avaayo n’akiraga lwatu ng’awagira abaserikale Abazungu abazze batuusa ebikolwa eby’obukambwe ku Baddugavu.\nVision group staff start Ateso News Paper


Bukedde Online - Mutuwagire tubaleetere enkyukakyuka\nABAYIMBI ne bannakatemba basabye Bannayuganda okubawagira n’okubakkiririzaamu mu kaweefube gwe baliko okuleeta enkyukakyuka n’okubakulaakulanya mu bintu eby’enjawulo. Bannabitone bano okwabadde: Geoffrey Lutaaya, Mathias Walukagga, Dr. Hilderman, Patricko Mujuuka ne maneja wa Rema, Geoffrey Kayemba okwogera bino baabadde bagenda basisinkana abantu ku byalo eby’enjawulo e Bukomansimbi.\nLutaaya ng'ayogera eri abatuuze b'e Kikondere. Ku kkono ye Dr. Hilderman ate ku ddyo ye Godfrey Kayemba Ssolo.\nABAYIMBI ne bannakatemba basabye Bannayuganda okubawagira n'okubakkiririzaamu mu kaweefube gwe baliko okuleeta enkyukakyuka n'okubakulaakulanya mu bintu eby'enjawulo.\nBannabitone bano okwabadde: Geoffrey Lutaaya, Mathias Walukagga, Dr. Hilderman, Patricko Mujuuka ne maneja wa Rema, Geoffrey Kayemba okwogera bino baabadde bagenda basisinkana abantu ku byalo eby'enjawulo okuli: Kiryamenvu, Kikondere, Batayunja, Buyoga, Kyabiri, Katanga mu Bukomansimbi South ku Lwokusatu.\nKayemba avuganya ku kifo ky'omubaka wa Bukomansimbi South yagambye nti nga maneja w'abayimbi ate kittunzi w'abasambi b'omupiira agenda kukolagana ne mikwano gye mu ggwanga n'ensi z'ebweru abasakire ssente wamu n'ebintu by'okwekulaakulanya wamu n'okukuza talanta z'abaana n'abavubuka naddala abayimbi, abasambi b'omupiira n'abawala abamanyi okubaka.\nYeeyambye n'okukozesa obukugu bw'alina okubasakira ssente mu Gavumenti eya wakkati okubakolera enguudo n'okutumbula ebyenjigiriza. Lutaaya yabasabye okukuuma emirembe n'obutakola ffujjo mu biseera by'okulonda wamu n'okwekuuma obulwadde bwa COVID 19.\nObufumbo bw'emiggo bwannema


Ngeri ki gy’oyinza okusaawa mu omuddo gwo obulungi? - Botanix - Ekitabo ekikwata ku bimera\nNgeri ki gy’oyinza okusaawa mu omuddo gwo obulungi?\nKirungi okusaawa omuddo mu ngeri ennungi okusobola okufuuna omuddo omukwafu oguluinga akakeeka.\nNga tonasaawa muddo, amateeka gano galina okugobererwa – omuddo gulina okusalibwa ebitundu 1/3. Kino kitegeza nti nti omuddo oguwanvuye 6 cm, gulina okulekebwa nga gwenkana 4cm. Ekigero ekituufu eky’omuddo kye kya sentimita 2 okutuusa ku 3. Bw’ogusalira wansi ennyo guyinza okukala. Nga omaze okugusaawa, gulina okuweebwa mazzi agamala. (wakiri lita 10 ku 15 ez’amazzi ku buli sikweya mitta 1).\nWano tukozesa obuuma obusaawa bwa bika bibiri –obuma obwabulijjo n’obwo obumanyidwa nga mulch-mower.\nBu Mulch mowers tebujjawo muddo nga bumaze okusaawa wabula bugusala bulungi oluvanyuma nebugusuula ku muddo. Mu ngeri enno omuddo gwo gubeera gulisibwa bulungi buli banga mw’obera obusaayide. Wabula obuuma buno sibulungi singa obeera n’ekidiba ekiwugirwamu kubanga omuddo gujja kugenda mu kidiba. Wano kirungi n’okozesa obuma obwabulijjo obulonda omuddo gwebumazze okusaawa.\nWaliwo n’obuuma obulala bw’oyinza okukozesa nga otekako akasanduke akakungaanya ebisaniiko oba obutakatekako.\nBuno bulungi ku muddo ogwewunzise ku kigera kya 15°. Omuddo gwo bweguba gwewunzise nnyo, olwo olina kukozesa buuma bwa mungalo kubanga buno osobola n’okubukozesa ne mubifo ebizibu ennyo okutuuka oba ne mu nnimiro z’ebimuli.\n««« Ekiwandiiko ekyavudewo: Okusiimba omuddo omupya Ekiwandiiko ekidako: Kiki ky’olina okukozesa omuddo ogusayiddwa?»»»\nOlw’okusatu 27.7.2011 17:57 | Fulumya mu kyapa | Omuddo


Bukedde Online - Abakozi ba Gav't e Buvuma beediimye lwa nsako\nAbakozi ba Gav't e Buvuma beediimye lwa nsako\nEmirimu gisannyaladde mu bizinga by’e Buvuma oluvannyuma lw’abakozi ba Gavumenti okuteeka wansi ebikola lwa kuggyibwako ensako ey’okukolera mu bifo ebizibu okutuukamu.\nAbakozi ba gavumenti e Buvuma nga batudde wansi wabweru wa woofiisi mwe bakolera mu ngeri y'okwediima. EBIFAANANYI BYA HENRY NSUBUGA\nBano bagamba nti ensako eno yabasalibwako okuva mu mwaka gwa 2010 gavumenti bwe yayisa ekiragiro ekikomya ensako eno ku bakozi baayo abakolera mu ttawuni kanso.\nKino abakozi ba gavumenti abakolera mu tawuni kanso y’e Buvuma nga bano batwalirwamu n’abakolera ku kitebe kya disitulikiti bakiwakanya nti olw’okuba mu bizinga, tebandisaanye kubasalako nsako eno olw’ensonga ez’enjawulo bbo ze bawa.\nAmina Ssekyema omu ku bakozi yannyonnyodde nti embeera ze bayitamu okutuuka mu bizinga by’e Buvuma nzibu nnyo ssaako engeri y’okubeerayo etali nnyangu.\n“E Buvuma tetulina masannyalaze, teri mazzi mayonjo, kaabuyonjo nazo teri, abantu pupu bamumansa nga bwe baagala ekireetera endwadde eziva ku bukyafu okuba ennyingi. Enguudo teziri mu mbeera nnungi, teri wadde bbanka ng’abakolerayo okufuna ssente ate basooka kusala ne bagenda e Mukono okufuna ssente okuva mu bbanka olwo ate ne balyoka baddayo okukola nga basasaanya ssente nnyingi,” abakozi bwe batyo bwe bannyonnyola.\nAbakozi ba gavumenti e Buvuma nga batudde wansi wabweru wa woofiisi mwe bakolera mu ngeri y'okwediima\nTonny Sseruwujjo, akuba pulaani ku disitulikiti y'e Buvuma agamba nti gavumenti okutwala ebizinga by’e Buvuma nga tawuni kanso endala si kya bwenkanya olw’ensonga nti olw’embeera zaayo, n’abamu ku bakozi basindikibwayo ne bagaana okugenda okukolerayo ng’ate bbo abakkiriza okukola embeera gye bayisibwamu ebaleetedde okwekyawa.\nSseruwujjo agamba nti bazze bawandiika eri omuwandiisi ow’enkalakkalira mu minisitule y'ensonga z'abakozi okuva mu mwaka gwa 2015 nga beemulugunya ku nsonga eno naye n’okutuuka olwaleero tebayambibwanga.\nBano era bagamba nti ne kaweefube gwe bayiseemu okuyita mu bakulembeze e Buvuma omuli n’ababaka ba Palamenti naye abadde tannavaamu muganyulo wadde.\nJosephine Namubiri, nnansi ng’akolera ku ddwaaliro lya Buvuma Health Centre IV erikola ng’eddwaliro lya disitulikiti nga lye ddwaaliro lyokka eddene lye balina agamba nti bakola nnyo nga bakola emisana n’ekiro ng’okubaggyako akasente kano kiba kikyamu.\nAbakozi ba gavumenti e Buvuma nga beekandagga okuva mu woofiisi zaabwe e Buvuma olw'okubasalako ensako.\n“Ffe eno teri kukola mu mpalo nga bwe guli mu malwaliro amalala agali ku mutendera gwe gumu n’eryaffe. Mu kiseera kino ng’ebintu biri ku buseere, twesanze ng’obulamu bukalubo nnyo, tusaba tulowoozebweko ensako eno bagituddize,” Namubiru bwe yannyonnyodde.\nMu kwogerako n’akulira abakozi ba gavumenti mu disitulikiti y’e Buvuma Aggrey Muramira ku ssimu yategeezezza nti enkola eno yasalibwawo okuva ku Minisitule ng’eby’embi abakozi baagala amenye etteeka erimugaana okubasasula ensako eno abasasule mu bukyamu ky’atayinza kukola.\nMuramira yagambye nti wabula abakozi kye baagambye nti ng’abakulembeze tebabafudddeeko kikyamu olw’ensonga nga ne ku Lwokubiri ssentebe wa disitulikiti, Alex Mabiriizi yatutte ekiwandiiko ku Minisitule ng’ayagala ensonga y’abakozi eno etunulwemu.\nMu kiseera kino, okutuuka e Buvuma omuntu alina kupangisa lyato olw’okuba ekidyeri kyafudde nga teri amanyi ddi lwe kinaddamu kukola.\nAb’e Buvuma basabye okubakolera enguudo, amazzi amayonjo ne kaabuyonjo\nMuseveni alabudde ba RDC ku nguzi


Bukedde Online - Yiiya Ssente wa Bukedde atandise\nYiiya Ssente wa Bukedde atandise\nEmbaga y’omugagga wa Kwagalana etabuse\nNnyina w’eyakubwa eddagala enfu aloopye eddwaaliro...\nAdded 15th October 2016\nONO Yiiya Ssente agenda kuba musuffu. Buli anaamwetabamu agenda kubaako ky’afuna mu ngeri ye, kubanga tukuleetedde abantu abagwa mu biti eby’enjawulo okusobola okutuuka ku buli muntu.\nGgwe aluubirira okufuuka omugagga ffugge, tukuleetedde Ssaalongo Wilson Mukiibi Muzzang’anda: Mukungu wa Kabaka atwala amasaza asatu okuli Kyaggwe, Buvuma ne Bugerere mu nkola ya Buganda Twezimbe.\nNg’oggyeeko amaka amatiribona g’alina e Lukojjo mu Mukono ku luguudo lw’e Bugerere, Musajja musuubuzi alina amaduuka agasuubuza ebintu eby’enjawulo naddala ebikozesebwa mu maka nga sukaali, sabbuuni, omuceere, omunnyo ne kalonda omulala e Mukono ku luguudo lw’e Bugerere, mu Kikuubo ku dduuka lya ‘Customer the King’.\nYe agenti wa kkampuni ya Mukwano mu disitulikiti y’e Mukono ne Kampala. Alina ekizimbe okuli wooteeri ye eya Muzza Hotel ku lw’e Nabuti mu kibuga Mukono, ekizimbe Muzza ku Nasser Street mu Kampala, emiti gya payini, ssamba ya kasooli, olusuku n’ebirala.\nObutatawaanyizibwa bya musolo nga weekolera ssente zo kuba ggwo olina okuguwa tukuleetedde\nDoris Akol: Ono y’akulira ekitongole ky’omusolo mu ggwanga ekya Uganda Revenue Authority.\nYasomera wano mu Nakasero Primary School, Mount Saint Mary’s College Namagunga gye yatuulira S4 n’agenda mu Nabisunsa Girls Secondary School gye yamalira S6.\nYeegatta ku Makerere Yunivasite n’afuna diguli y’amateeka, Bachelor of Laws (LLB) mu 1993. Kafulu mu nkwata ya ssente entuufu anti alina dipuloma mu nkwata ya ssente (Diploma in Financial Management), okuva mu Uganda Management Institute, kuno ate kwe yagatta diguli bbiri mu mateeka (Master of Laws (LLM), emu okuva mu Makerere yunivasite ate endala yagifunira McGill University mu Canada.\nYeegatta ku kitongole kya URA mu 1995 nga munnamateeka wakyo.\nOkuva mu 2012 okutuuka mu 2014 yabadde kaminsona w’ebyamateeka mu URA.\nMu October, 2014 yalondebwa okukulira ekitongole kino omulimu gw’akoze obulungi ddala ng’atuuka ku muwi w’omusolo nga mu Kikuubo n’awalala.\nGgwe alowooza nti omusala tegulina kye guyinza kukola era ng’olowooza wakoma tukuleetedde Charles Kabunga omutuuze w’e Kibuye ng’akola mu kitongole ky’omusolo mu ggwanga nga nnampala mu kitongole ekivunaanyizibwa ku bannansi abawi b’omusolo omunene. (Supervisor Large Taxpayers Office Domestic Taxes Department) era nnannyini Makuku Investments (U) Ltd mwaddukanyiza ebintu bye omuli amayumba g’abapangisa e Najjanankumbi, ebizimbe by’akatale ka Makuku Agricultural Center e Nsangi, ettaka, n’ekibira ky’emiti gya kalittunsi ne payini e Mpigi ku yiika 260.\nGgwe eyeenyooma, nti nze ndi mukazi, obufumbo bwannema, nnina abaana, era sirina wentandikira, tukuleetedde Hajat Nuulu Mpungu, omukyala omusuubuzi ow’erinnya ng’amanyiddwa mu kusuubula gomesi za buli kika ng’edduuka lye lisangibwa ku Mukwano Arcade ku Ben Kiwanuka Street mu Kampala.\nMu dduuka lye limu atundiramu ebiteeteeyi by’abagole n’okubasiba, gomesi z’okupangisa ku mikolo n’ebigenderako omuli ebitambaala eby’esibizibwa, obutambaala bw’oku mutwe, ebikooyi, amakanzu ne Shaliya.\nMu ngeri y’emu alina wooteeri ya Banana e Makindye n’ekizimbe kya Mpungu Plaza e Seguku ku mayiro mukaaga ku luguudo lw’e Ntebe ekyatongozebwa Katikkiro wa Buganda, Charles Peter Mayiga gye buvuddeko nga kiriko ofiisi n’amaduuka, ettaka e Kitiko-Mutungo, amaka e Katende, faamu y’ente e Kiboga n’ebirala.\nBuli muntu awulira nti asobola okulunda enkoko, kyokka bangi zibalemye, tukuleetedde Ssaalongo Robert Sserwanga alowooza nti buli muntu yandirunze enkoko era buli muntu azisobola okusinziira ku nfuna ye kubanga amanyi omugagga n’omwavu ky’alina okukola okufuna mu nkoko.\nYatendekerwa mu Holland, eggwanga erisinga okulunda enkoko, akozesa ennunda eyaabulijjo ate n’akozesa ne tekinologiya ow’omulembe eri oyo amusobola.\nAlina faamu eyitibwa Biwooma e Manyangwa - Gayaza n’e Bulaga ku luguudo lw’e Mityana era dayirekita wa Agrarian Systems Ltd esangibwa e Wakaliga, esomesa mu Yunivasite e Makerere n’ebibiina by’abalunzi n’abalimi n’abantu ssekinnoomu.\nByonna ku Freedom City e Namasuba olwaleero ku Lwomukaaga okutandika ku ssaawa 3:00 ez’oku makya. Jjangu oyige ate obuuze buli ky’oyagala okumanya.\nBannamakolero aboolesa e Lugogo beemulugunya lwa bantu butagula\nMwettanire amasomo g'ebyemikono\nEmisomo gya Vision Group egy’obulimi n’obulunzi gikomyewo\nSsebaana n’ebigambo ebinaamujjukirwako


Bukedde Online - Minisita ayagala KCCA esse obukwakulizo obupya ku baagala okuzimba ebizimbe mu Kampala\nGAVANA alabudde abayuza n'okuwandiika ku...\nMINISITA w’ebyamawulire ne tekinologiya Frank Tumwebaze ayagala KCCA esseewo obukwakkulizo obupya ku baagala okuzimba ebizimbe mu Kampala ng’omuntu alina kusooka kizimbe kiteekamu yintanenti eryoka emukiriza okukikozesa.\nTumwebaze era agamba nti waliwo etteeka eriri mu kkubo erigenda okukaka minisitule n’ebitongole bya gavumenti byonna okussa empereza yabyo ku mikutu gya yintanenti abamanyi ebya tekinologiya banguyirwe okumanya ebigenda maaso mu gavument\nAgamba nti okweyambisa enkola ya tekinologiya empya kijja kuyamba okulwanyisa enguzi kuba abantu bajja kuba tebakyasobola kusisinkana bakungu mu buntu kubakuba bwama nga babawe enguzi.\nBino yabitegeezezza mu lukung’ana lwa bannamawulire ku kitebe kya minisitule ye bwe yabadde alanga omwoleso gw’ebikolebwa tekinologiya ogutegekeddwa minisitule ye nga gwakubeera ku ttendekero lya Nakawa Institute oc ICT nga December 17. Gwakuggulwawo Pulezidenti Museveni.\nYayise abantu abatalina ekintu kyonna kye bayiiyizza ekyekuusa ku tekinologiya okujja okwolesa Bannayuganda bakimanye era kiggyewo endowooza egemba nti abayiiya bali bweru wa Uganda yokka.\nYategeezezza nti KCCA yetaaga okukaka bannyini bizimbe okussaamu yintanenti era kano kabe kakwakulizo ku muntu yenna ayagala okuzimba nga bwe guli ku masanyalaze,amazzi n’ebirala nga pulaani y’ayagala okuzimba tenayisibwa


Bukedde Online - Eyeekakasa obubi ajje mu Kyepukulu anvuganye\nEyeekakasa obubi ajje mu Kyepukulu anvuganye\nAbavuganya mu mpaka za Miss Uganda bayoles...\nEntebe teweekayo, ne Godfrey Baguma (alina engule ya Ssebabi okuva mu 2013) akangazza n'ayita oyo yenna alowooza nti amusinga obubi ajje bavuganye balabe akira mu kivvulu kya 'Ekyepukulu Ani Asinga 2019' nga August 4,2019 e Wankulukuku\nSsebabi Baguma (2013) ne Kapere\nMu bbinu lya ‘‘Ekyepukulu Ani Asinga 2019'', wagenda kubaayo empaka z'omuntu asinga obubi mu ggwanga. Godfrey Baguma alina engule ya Ssebabi okuva mu 2013, olwalabye akalango ku ttivvi n'akuba emmeeza. Ani ategese ebintu ebyo nga tanneebuuzizzaako. Eyo engule yange era sigita okutuusa nga nfudde.\nNaye bwe wabaayo omusajja oba omukazi alowooza nti ansinga obubi ajje mu kisaawe e Wankulukuku nga August 4, 2019 tuvuganye alyoke ategeere ekibonerezo kyendiko. Bwe banaamala okulonda ssebabi bagenda kulonda omusika wa Ofwono omusajja eyali asinga obuwanvu mu ggwanga. Kuno baakuzzaako empaka z'omwana asinga okwavula n'oluvannyuma basumulule omuziki okuva mu bayimbi ab'enjawulo okuli: David Lutalo, Sheebah Karungi, Chozen Becky, Geoffrey Lutaaya ne Irene Namatovu, Haruna Kitooke, Kazibwe Kapo n'abalala okuzibya obudde. Wagenda kubeerayo n'okuvuganya wakati w'abayimbi abakazi n'abasajja ng'abawanguzi baakufuna engule.\nOmutegesi w'ekivvulu kino Abbey Musinguzi amanyiddwa nga Abtex yategeezezza nti kino ekivvulu bakyongeddeko erya Musanyusa kubanga okuva lw'oyingira ekisaawe okutuusa lw'ofuluma ogenda kuba mu nseko, okusala ddansi, okulya n'okunywa ku 10,000/- gokka. Ekivvulu kino kiwagiddwa Vision Group efulumya ne Bukedde.\nEkyepukulu Ani Asinga 2019\nKozesa empummumpu okujjanjaba omutwe ogukuluma\nOmukazi akyadde n'abba babbebi 2\nKayihura azzeeyo mu kyalo!\nBaleese etteeka ku bayimbi abasala ensawo\nAbayimbi beekoledde amateeka\nAbayimbi bassiddwaako amateeka amakakali


Bukedde Online - Tuzudde ebibinja ebyambula abakazi emisana ttuku\nPoliisi eragidde ab’akatale k’e Kibuye baggalewo...\nBbaasi za Pioneer zikomyewo\nOmuwala nga bamuzingirizza wakati wa takisi bamwambula.\nBya MARTIN NDIJJO NE KIZITO MUSOKE\nOLUVANNYUMA lw’agavubuka ag’effujjo okugwa ekiyiifuyiifu ku muwala eyabadde atambula mu kibuga ku Ssande emisana ttuku ne bamwambulamu engoye, abakazi mu Kampala emitima gitandise okubeewanika. Basabye poliisi esitukiremu ebataase ku gasajja agabakolako effujjo.\nEbikolwa by’okwambula abakazi bimaze ebbanga naddala mu Kampala ng’abamu babalanga kwambala nkunamyo, bubbi, ttamiiro, obwamalaaya ate abalala babapangira n’ekigendererwa ky’okubaswaza.\nOkwambula abakazi kubadde kukendedde naddala ayambadde mmini. Effujjo eryakoleddwa ku Ssande ku muwala ataategeerekese mannya ku luguudo lwa Burton Street waggulu wa ppaaka enkadde, nakati ekyali mboozi mu kibuga.\nKyokka Bannakampala abamu kano bakayise kamu ku bukodyo bw’ababbi ke baagala okukozesa okweyiiya mu kiseera kino nga tusemberedde ennaku enkulu.\nPOLIISI EVUDDEYO KU BAMBULA ABAKAZI\nPoliisi evumiridde ebikolwa by’okwambula abakazi ng’egamba nti abakikola bamenya mateeka olw’okutwalira amateeka mu ngalo.\nIbin Ssenkumbi, omwogezi wa poliisi mu Kampala n’emiriraano agamba nti wadde waliwo abakola effujjo, kyokka era kano ke kamu ku bukodyo ababbi bwe bakozesa okunyaga abantu.\n“Okwambula abantu mu Kampala kubadde kukendedde oluvannyuma lwa poliisi okusitukiramu naye kirabika waliwo abaagala okukozesa embeera eno mu nnaku zino okuyiiya eza Ssekukkulu nga bayita mu kugumaaza abantu nti be bambula beesittaza ensi n’okuba abamenyi b’amateeka kyokka nga si kituufu.\nEno y’ensonga lwaki be bambula tebasigaza kantu, ng’ebintu byabwe bitwalibwa abo abatwalidde amateeka mu ngalo.” Ssenkumbi bwe yannyonnyodde.\nSsenkumbi agamba nti wadde mu Uganda tewali tteeka lirambika ngeri muntu gy’alina kwambalamu kyokka okwambula omuntu oba okumukwatako nga takukkirizza obeera olinnyirira ddembe lye.\nYayongedde nti ayambula omuntu bw’akwatibwa, poliisi esobola okumuvunaana emisango egy’enjawulo omuli okutwalira amateeka mu ngalo, okuweebuula omuntu, okulumya n’emirala.\nKyokka yalaze okwennyamira olw’abawala abamu naddala abo ababeera mu bivvulu ne ku bbiici abateeka abasajja mu mbeera ebaleetera okubambula ne babakolako effujjo ne basigala nga banyumirwa n’asaba Palamenti eveeyo n’etteeka ku nnyambala n’ebikolwa ebyesittaza.\nBwe yabuuziddwa oba nga balina abantu be bakutte ku ffujjo eryakoleddwa ku muwala ku Ssande, yategeezezza nti poliisi ebadde tennafuna kwemulugunya kwonna kyokka omuwala ono bw’anaaloopa bajja kusitukiramu abo abakoze effujjo bakwatibwe era bavunaanibwe.\nOmuwala eyayambuddwa mu ppaaka ng’agezaako okwetatakkuluza ku basajja ayingire takisi Eno nayo baamusanzeeyo ne bamwambula ate ne bamubamba buli omu ne yeerolera.\nABAMBULA ABAKAZI BEEKOZEEMU EBIBINJA\nWadde waliwo abantu ssekinnoomu abeenyigira mu bikolwa bino, ensonda mu poliisi zaategeezezza nga bwe waliwo n’ebibinja by’abavubuka abakola effujjo lino era bano be bamu ku batigomya Bannakampala nga bababba.\nMu bibinja ebinokoddwaayo mulimu;\nKiffeesi mu kiseera kino kiduumirwa omusajja eyeeyita ‘Timo’ era ono ne banne banoonyezebwa. Kigambibwa nti be baakuliddemu effujjo eryakoleddwa ku bantu abaagenze mu kivvulu kya Busy Signal ekyabadde ku bbiici e Ntebe.\nEkibinja kino kisinziira mu bitundu by’e Katwe n’e Kibuye okutigomya abantu era bano beezira kuwulira wali masanyu naddala ebivvulu ebibeera ku bbiici ne mu bisaawe nga ‘balumba’ Tebakoma ku kwambula, bakubbako buli kamu k’olina.\nEkibinja ekirala kimanyiddwa nga Ibanda Crew nga kino kisinziira mu bitundu by’oku Kaleerwe ne Mulago.\nPoliisi etabukidde aba takisi ne boda\nABA TAKISI BOOGEDDE\nISA Tebyasa akulira siteegi y’e Ntebe mu ppaaka ya takisi enkadde yayogeddeko ne Bukedde bwati; “Ekizibu kye tulina ppaaka, mu kiseera kino tewali muntu agirinako buvunaanyizibwa mu bujjuvu.\nWadde baali bataddewo olukiiko olw’ekiseera kyokka teruweereddwa bulungi maanyi kukola ku nsonga nga zino.\nMu ppaaka mulimu abantu ba bika bingi abakola effujjo ly’okwambula abakazi. Mulimu; abayaaye, abatembeeyi, ne baddereeva abamu abasiiwuufu b’empisa abeenyigira obutereevu mu kwambula abantu.\nEkikolwa kino tukivumirira nnyo, kuba kimenya mateeka.\nBuli wiiki owulira abantu nga bagoba abakazi nti ayambadde bubi nga bwe bamuwereekereza ebigambo nti eno Buganda tebambala nkunamyo n’ebirala ebigamba nti okunamira Ssaabasajja nnyabo.\nNze ng’omukulu wa siteegi mbeera sirina kinene kye nsobola kukolawo kuba bwe mbiyingiramu basobola n’okunkuba.\nNze kye ndaba ekitongole kya KCCA ng’abafuga ekibuga bavunaanyizibwa ku kulwanyisa ekizibu kino.\nAgamba nti KCCA kirungi eveeyo n’amateeka amakakali agakwasisa empisa era nga gano galina okukkira ddala wansi mu bukiiko bwa siteegi mu ppaaka.\nABA BODABODA N’ABATAKISI BALABUDDWA\nOmwogezi wa poliisi mu Kampala n’emiriraano, Ibin Ssenkumbi agamba nti bano be bamu ku bantu abeenyigira mu bikolwa bino.\n“Olw’okucamuukira ennyo, aba boda n’aba takisi bayamba abamenyi b’amateeka mu kwambula abakazi.\nBano mu kifo ky’okunoonyereza okuzuula oba ddala gwe bayita omumenyi w’amateeka okugeza omubbi alina kyabbye, omuntu bamugwako kiyiifuyiifu nga bamukuba ne bagattako n’okumwambula kubanga abamu banyumirwa effujjo.\nNaye tubalabula nti anaakwatibwako ajja kuvunaanibwa,” bwe yabalabudde.\nMinisita yeeweredde abambala obubi\nABAMU ku bantu abeenyigira mu bikolwa by’okwambula abakazi babalanga kubeesittaza.\nWadde poliisi egamba nti tewali tteeka ddambulukufu mw’eyinza kuyita kuvunaana abambala mmini oba okwesittaza abalala, Simon Lokodo minisita avunaanyizibwa ku kukwasisa empisa agamba nti bano basobola okuvunaanibwa nga bayita mu kawaayiro akali mu Ssemateeka akoogera ku nnyambala ne nneeyisa y’omuntu.\n“Waliwo ebbago ly’etteeka lye nteekateeka okwanjulira Palamenti erikugira ebikolwa ebyesittaza. Lino bwe linajja poliisi esobola okuyita mu kawaayiro akoogera ku nnyambala ne n’enneeyisa y’omuntu okulwanyisa ebikolwa bino.\nSinga omuntu ayambala mu mbeera eyeesittaza abalala, poliisi esobola okunoonyereza n’ezuula ekigendererwa kye era singa kizuulibwa nti akikoze mu bugenderevu okwesittaza abalala avunaanibwa.\nNaye singa omuntu aba ayambadde ng’ennyambala egenda ku kifo oba omulimu gw’agenda okukola okugeza okuzannya omuzannyo nga okuwuga taba na musango,” bwe yagambye.\nAbamu ku bakazi abazze bambulwa\nEBIMU ku bifo ebinokoddwaayo mulimu; ppaaka za takisi, ku luguudo lwa Burton Street, Ben Kiwanuka, Namirembe Road, ebitundu bya Kisenyi, obutale, siteegi za boda boda n’awalala.\nABAMU KU BAKAZI ABAZZE BAMBULWA.\nNga March 4, 2012 abasajja mukaaga baakwatibwa ku Imperial Resort Beach e Ntebe nga kigambibwa nti baali beenyigidde mu kukola effujjo omwali n’okwambula abakazi.\nOluvannyuma lw’omukyala eyategeerekeka nga Annet Nantale okuloopa ku poliisi abavubuka basatu baasimbibwa mu kkooti y’omulamuzi Michael Nasimolo ne bavunaanibwa omusango gw’okutigiinya omukazi.\nOmuwala eyayambuddwa ng’agezaako okwekweka wakati mu takisi.\nNga June 29, 2010, Bukedde yafulumya eggulire ly’omukazi, Sarah Naluwooza omutuuze w’e Makindye gwe baayambulira wakati mu kibuga nga bamulanga okuyingira mu dduuka erimu ku Wilson Road eritunda obusimu ne kkamera n’apakula kkamera.\nKu Paasika ya 2009 mu kivvulu ekyali mu kisaawe e Nakivubo abamu ku bavubuka abaaliyo baakola effujjo ne bambula n’abakazi abamu.\nMu September w’omwaka oguwedde omukazi munnansi wa Congo , Fula Zane yakigwako abantu bwe bamukuba n’okumwambula ku kizimbe kya Galiraaya mu Kampala nga bamuteebereza okubba mu dduuka eritunda obuviiri bw’abakyala n'ebizigo.\nMu December wa 2011, omuwala eyategeerekekako erya Kaliisa nga mutuuze w’e Makindye yasimattusse okuttibwa, abasajja be yali acakadde nabo bwe bamwefuulira mu kiro ne bamukolako effujjo n’okumwambula nga kiteeberezebwa nti baali baagala kumukozesa era bano baamusuula ku luguudo lw’e Ntebe.


Bukedde Online - Yambala langi eggyayo ffiga yo\nYambala langi eggyayo ffiga yo\nObuviiri bwa wiivu bwe nnettanira\nEssaati z'ebiraka zettaniddwa abavubuka\nLANGI ekola kinene okuggyayo endabika y’omuntu era y’ensonga lwaki engoye zikolebwa mu langi ey’enjawulo okuyamba abeera alwambadde okunyuma.\nRebecca Wasswa ow’e Kasubi agamba nti langi ezaaka zimukolera naddala ng’azimaacinze bulungi.\nWaliwo langi erabisa omuntu nga munene, ekozza, ereeta akabina n’amakudde, sso ng’endala bw’ogyambala ne bw’oba n’amakudde gabula!\nKino kitegeeza nti nga tonnalonda langi ya lugoye, wadde oluusi dizayini ebeera ekukubye oteekeddwa okusooka okumanya enkula yo kikuyamba okulonda langi ekugyamu.\nOkusinziira ku katabo k’emisono aka Lady Zona ak’e Bungereza, langi ya kacungwa y’emu ku zisinga okunyumira abantu abatono ddala ate nga bawanvu.\nBagamba nti singa omuwala oba omukazi ayambala langi eno ne bw’aba mutono ng’olumuli erina engeri ‘gy’emuteekako ennyama n’alabika ng’omunene ekimwongera okulabika obulungi.\nKino kitegeeza nti ate omunene ddala, langi eno tasaanye kugyesembereza, ejja kwongera okumulaga nga munene nnyo.\nOmukyala alina ekifuba ekinene n’ebbeere eddene okunyuma weekwate langi ya pinki naddala wansi. Okugeza singa ayambala bbulawuzi enzirugavu, wansi n’ayambalirayo jjiini eya pinki oba sikaati ya pinki abamulaba amaaso bajja kusinga kugassa wansi awali langi eyaka, ebbeere tebajja kulifaako nnyo.\nAte bw’oba wa kabina kanene, kirungi n’oyambala waggulu langi eyaka nga kacungwa, enjeru, emmyuufu pinki n’endala.\nKino kireetera abakulaba amaaso okugassa ennyo waggulu awali langi eyaka, ne bagaggya wansi. Wabula bw’oba ng’ekigendererwa kyo kya kulaga kabina ko nti keemala, tekikugaana kukambaza langi eyaka, anti era ejja kwongera okulabisa nga kanene ddala.\nAbakugu era bagamba nti ekirungi ky’okwambala langi ezaaka naddala waggulu, nti zirina engeri gye ziyambamu ffeesi yo n’olabika ng’asaze emyaka, ekitali ku langi enzikivu, kuba zongera\nokukuzikiza naddala mu ffeesi.\nKu mukyala ataakenduka bulungi mu kiwato, singa weesiba omusipi naddala ogwa langi eyaka gujja kukunyunira gwongere okulaga ekiwato kyo we kikoma. Okugeza bw’oba oyambadde ekiteeteeyi ekiddugavu nga mulimu ebyeru, osobola okusibako omusipi omumyufu okwongera okuggyayo endabika y’ekiteeteeyi.\nObutalaga nnyo nti omusipi gwawukanye ku by’oyambadde osobola okukwatirako ensawo emmyuufu oba n’oyambalirako engatto emmyuufu, ojja kwaka.\nNg’oggyeeko engoye, ‘make -up’ gwe weesiiga naye singa omutobekamu langi ezaaka, ojja kwongera okunyuma. Langi nga kakobe, kipaapaali, bbulu, pinki n’e-ndala singa ozeesiiga bulungi zongera okukulabisa obulungi naddala nga zikwataganye ne bw’oyambadde.\nEby’oku matu, obukomo, ensiiga y’enjala, omukuufu ne kalonda yenna gwe weeteekako okwongera okunyuma akola bulungi ddala singa abeera mu langi ezaaka.\nAbalombe bawemula, bakwata abakazi\nOkwekuba tattoo kufuna kiralu mu Kampala


Bukedde Online - Kazibwe Kapo 'Ow'emmundu ku ggombolola' by'ayimba tabissa mu nkola? : Yasuubizza abakazi 2 embaga omuli ne nkubakyeyo eyeekyaye n'amulangira obwenzi\nKazibwe Kapo 'Ow'emmundu ku ggombolola' by'ayimba tabissa mu nkola? : Yasuubizza abakazi 2 embaga omuli ne nkubakyeyo eyeekyaye n'amulangira obwenzi\nKitooke azze akusomese laavu ng'atongoza Akasaale\nBobi Wine akolokose Mmengo ng'akuba abadig...\nKazibwe Kapo ‘Ow’emmundu ku ggombolola’ by’ayimba tabissa mu nkola? : Yasuubizza abakazi 2 embaga omuli ne nkubakyeyo eyeekyaye n'amulangira obwenzi\nNabuliba ng’ali e Denmark gy’akubira ekyeyo. Ku ddyo, Kazibwe Kapo ne Sharuwa nga beeraga amapenzi.\nBWE yayimba ‘Emmundu ku ggomboloola’ oluyimba omuli obubaka obubuulirira abasajja okuva ku bikolwa by’obwenzi, abantu ne balowooza nti Kazibwe Kapo eyaluyimba, emmundu eyiye yagitereka nga takyatabaala mu bakazi.\nKyokka okusinziira ku biriwo kati, kirabika loodi ono ebigambo bye tabiteekanga mu nkola, agenda bugenzi mu maaso na kukekeza nnyago.\nOmuwala nkubakyeyo agamba nti ye mukyala wa Kazibwe Kapo, amutabukidde lwa kwagala muwala omulala n’amuzaalamu n’omwana kyokka nga bulijjo amukakasa nga bw’atalinaayo mukazi mulala okuggyako ye.\nJoweliya Maria Nabuliba akolera mu Aalborg mu Denmark bw’akomawo mu Uganda abeera Buziga.\nAgamba nti amaze emyaka kati mwenda (okuva mu 2008) nga baagalana ne Kazibwe Kapo era mu December lwe yasemba okujja mu ggwanga bakkiriziganya laavu yaabwe bagitwale ku ddaala eddala bakole embaga.\nNabuliba agamba nti okuva lwe yaddayo e Denmark abadde akola na maanyi ng’asonda ssente za mbaga kyokka kyamubuuseeko okuwulira nti Kazibwe Kapo ate alinayo omuwala omulala Sharuwa Namakula eyaakamuzaalira bbebi era n’ono ateekateeka kumukuba mbaga.\nOmu ku mikwano gya Nabuliba ataayagadde kumwatuukiriza mannya yagambye nti omuwala ono (Nabuliba) abadde ateeka omusimbi mu Kapo ng’amulinamu essuubi ddene era azze amulaga eri abamu ku booluganda ne bazadde be bamumanye n’enkolagana gye balina.\nNABULIBA ALwAWO OKUDDA\nWakati mu busungu n’okusoberwa, Nabuliba aliko abamu ku booluganda lwe be yasindise ewa Kapo boogerezeganye ku nsonga zino okulaba nga bagonjoola ensonga kyokka eno tewali kyamaanyi kyatuukiddwako.\nKapo yagambye nti Nabuliba amwagala wabula yeekokkodde ebbuba ly’alina n’awera nti si mwetegefu kulekawo Sharuwa ekyayongedde okunyiiza Nabuliba.\nKazibwe Kapo bwe yatuukiriddwa ku ssimu ku bya Nabuliba, yasoose kwekanga n’abuuza bwe twabitegedde kyokka oluvannyuma n’ategeeza nga bw’atayagala kuzoogerako kyokka oluvannyuma yakkirizza okubaako ky’atangaaza.\nKapo yategeezezza nga Nabuliba bw’amumanyi era yaliko muganzi we naye enkolagana eyo yaggwaawo era tayagala kumwogerako kiwanvu.\nYayongeddeko nti Nabuliba alwawo okudda mu Uganda nga n’olumu amala emyaka etaano nga tamulabyeko kale tasobola kumutwala nga mukyala we nga tatuukiriza ebyo omusajja bye yeetaaga ku mukazi kyokka nga ne Denmark gy’abeera takakasa nti ddala talinayo muntu.\nWano we yasinzidde okumusaba obutamutabulira maka ge buli omu yeesonyiwe munne. Kapo n’ebizibu by ’abaka zi Nabuliba si ye mukyala asoose okufuna obutakkaanya ne Kapo, mu February wa 2016 Sharuwa naye yeecangira ku Kapo ng’amulanga okuzaala ebbali n’amuleetera abaana wabula ensonga baazigonjoola ne baddamu okukwatagana era ku nkomerero y’omwaka oguwedde yamuwadde n’ekirabo k’okumuzaalira bbebi.\nKigambibwa nti Kapo yalinako enkolagana ey’enjawulo n’omuyimbi Hajati Madinah Bibuuza kyokka ne balemagana. Kapo alina abaana abakulu nga kigambibwa nti yayawukana ne maama waabwe.


Bukedde Online - ISO efunye obujulizi ku baayokezza abayizi\nAgambibwa okusobya ku w’emyaka 78 bamulagidde...\nAvuddeyo okuvuganya Ssemujju Nganda agabudde...\nOBUJULIZI ekitongole kya ISO bwe kifunye ku muliro ogwasse abayizi buwalirizza bambega okugenda ne baaza ennyumba egambibwa nti abatta abaana mwe baava. Okunoonyereza ku muliro ogwakumiddwa ku kisulo ky’essomero lya St. Bernards S.S Mannya e Rakai bakwongeddemu amaanyi era bambega b’ekitongole kya Internal Security Organisation (ISO) nga bakukulembeddemu nga bakolaganira wamu ne poliisi.\nEnsonda mu ISO zaategeezezza nti bafunye obujulizi obuwera obusonga ku bagambibwa okuba nga be baasibidde abayizi mu kisulo ne bakikumako omuliro nga bakozesa amafuta ga peetulooli. Mu kwaza ennyumba eri mu kabuga k’e Mannya, bambega baabadde banoonya ekisumuluzo kya kkufulu abatemu gye baasiba ku kisulo nga tebannakikumako muliro. Ekkufulu eyo ye yalemesa abayizi okufuluma, okukkakkana ng’abayizi 10 bafudde ate abalala ne bafuna ebisago.\nOkunoonyereza baakwesigamizza ku bujulizi abamu ku bayizi abaasimattuse bwe baabawadde naddala abaalaba n’abaawulira abatemu nga babalumbye ku ssaawa nga 5:00 ez’ekiro ekyakeesa Mmande.\nBaagoberedde obuufu nga beesigama ku misinde bakaawonawo gye baawulira era ne balaba akatimba awagambibwa nti abatemu we baayita nga balumba essomero era ne mu kudduka nga bamaze okwokya abayizi, we baayita.\nWadde nga waliwo ebintu ebirala bisatu bye bakyetegereza, ensonda mu ISO zaategeezezza nti obujulizi bwe bakuhhaanyizza bukyetooloolera nnyo ku bayizi ababadde baagobwa mu ssomero. Ku bano kuliko omuyizi enzaalwa y’e Tanzania gwe balumiriza nti ye yakulemberamu banne okukola ekikolwa eky’ettima.\nEssomero lino lirimu abayizi bangi abava e Tanzania nti era ono ayogerwako yali yagobwa mu ssomero obutaddamu kulinnyawo kigere kye; wabula nti abadde asoobasooba n’ayingira mu ssomero nti era ne ku Lwokutaano waliwo abaamulabako ng’ali ku ssomero.\nEnsonda zaategeezezza nti wadde obujulizi obufunibwa businga kwetoloolera ku bayizi, naye bambega balowooza nti obuzito bw’ekikolwa bulaga obubonero obw’ekkobaane; nga ne bwe baba bayizi be baayokya ekisulo, wayinza okuba nga waliwo abantu abalala abaakolagana n’abayizi abo.\nOkugeza, ekikolwa ky’okusookaokusiba ekkufulu ku kisulo, kya butemu nnyo nga kiyinza okuba kyaleetebwa muntu ow’ettima eyali ayagala okusaanyizaawo ddala essomero erisinga amaanyi mu kitundu.\nEnsonda zaategeezezza nti ennyumba gye baayazizza y’ebadde epangisibwa abayizi bakyewaggula. Ennyumba eno nti yasooka kupangisibwa omuyizi enzaalwa y’e Tanzania kubanga gwe baasooka okugoba, wabula abayizi abalala bwe baagobwa, kwe kumwegattako nga we bava ne bagenda ku St. Bernads okukola ebigezo bya S.4.\nOmuyizi enzaalwa y’e Tanzania abadde yafuna essomero mw’abadde asomera mu kitundu kye kimu era lino nalyo bambega balinoonyerezaako okuzuula oba lirina akakwate n’enkolagana n’omuyizi oyo mu by’okwokya abayizi, olw’entalo za bizinensi y’amasomero.\nBambega era banoonyereza ne ku basomesa abagambibwa nti babadde n’olutalo olw’amaanyi n’omukulu w’essomero, Henry Nsubuga nga luva ku kugaana basomesa kusomesaako mu masomero amalala. Banoonyereza ne ku lutalo olubadde mu ssomero nga lwekuusa ku buyambi obubadde buva mu Bazungu.\nAbayizi ba S.4 abaagobwa babadde n’akakuubagano ak’amaanyi, nga kaatandikira ku muyizi wa S.1 eyayingira mu kisulo ky’aba S.4 ne bamukuba. Mu kumukuba, waliwo abayizi ba S.3 abaabalaba era bano be baawa obujulizi obwavaako okugoba aba S.4 mu ssomero.\nAbaasembyeyo okugobwa baabakkirizza okukola ebibuuzo nga bava bweru era essomero lyagenze okwokebwa nga bonna bamazeeyo ebigezo byabwe okuggyako munnaabwe omu eyabadde abuzaayo ekigezo ekimu.\nAbayizi boogedde eyabookezza


Bukedde Online - Abasirikale ba Poliisi abaakuba abantu kibooko bubakeeredde; Babuliddwa abeeyimirira\nAbasirikale ba Poliisi abaakuba abantu kibooko bubakeeredde; Babuliddwa abeeyimirira\nAbadduumidde okukuba abantu nabo batwaliddwa mu kkooti\nOmukugu anyonnyodde ku kirwadde ekigambibw...\nAbavunaanibwa okukuba abantu nga bali mu kaguli; Kuliko ‘Crime preventer’ Dan Tandeka (ku kkono), PC Moses Agaba, PC Kenneth Muhangi, Sula Kato ne Willy Kalyango.\nWADDE poliisi ekutte era n’esiba abaserikale baayo abaakuba abantu e Najjanankumbi ne ku Kaleerwe Dr. Besigye gye yali ayita, abantu basigadde tebamatidde era muno mwe muvudde n’abasazeewo okutwala abaduumizi mu kkooti. Bataano ku baakubye abantu omwabadde abawagizi ba Besigye n’abalala emiggo, batwaliddwa mu kkooti ya poliisi n’omuntu waabulijjo.\nAbaavunaaniddwa kuliko; Bakonsitebo Willy Kalyango nnamba 51748, Sula Kato nnamba 51522, Kenneth Muhangi nnamba 53412, Moses Agaba nnamba 53415 abakolera ku poliisi y’e Katwe n’omu ku bayamba ku poliisi okulwanyisa obumenyi bw’amateeka (crime preventers) Dan Tandeka.\nBaavunaaniddwa emisango ebiri; okukozesa amaanyi agasukkiridde ku Mambule Road ne ku luguudo oluva e Busaabala okudda e Najjanankumbi nga July 13 bwe baabakuba emiggo n’okwonoona ekifaananyi kya poliisi.\nSsentebe wa kkooti ya poliisi Denis Odongopinyi yabategeezezza nti baakozesa amaanyi agasukkiridde ne bamenya akawaayiro k’amateeka agafuga poliisi nnamba 24 akatundu (1) mu Ssemateeka wa Uganda akawaayiro 303.\nAbalala abatuula ku kkooti eno kuliko Suzan Kasingye ne Herman Owomugisha. Ye konsitebo Robert Wanjara nnamba 46460, akolera ku poliisi ya CPS mu Kampala baamuvunaanye emisango gye gimu gye yaddiza ku Kaleerwe.\nAbawawaabirwa bonna beegaanyi emisango ssentebe wa kkooti n’ategeeza nti ddembe lyabwe okweyimirirwa wabula baabadde tebalina babeeyimirira mu kaseera ako n’alagira bazzibwe mu kkomera nga bwe bakubira bakama baabwe abatwala poliisi gye bakolera babeeyimirire.\nOmuwaabi mu musango guno, SSP Catherine Kushemerwa yategeezezza nti yeetaaga okukuhhaanya obujulizi n’asaba omusango bagwongezeeyo okutuusa nga July 25.\nAB’EDDEMBE LY’OBUNTU BAGENZE MU KKOOTI\nLivingstone Ssewannyana, akulira Foundation For Human Rights Initiative, agambye nti bamaze okubaga empaaba okutwala abaduumizi ba poliisi babiri mu kkooti buli omu bamuvunaane ng’omuntu olw’okutulugunya Bannayuganda nga babakuba emiggo.\nSsewannyana yategeezezza Bukedde nti baanokoddeyo James Ruhweza aduumira poliisi mu Kampala North ne Andrew Kaggwa aduumira poliisi mu Kampala East. Yagambye nti bano bagenda kubavunaanira mu tteeka eritangira n’okuwera okutulugunya abantu erya 2012. Nga bayita mu Bannamateeka ba M/s Rwakafuzi & Co. Advocates bategeka okuteekayo omusango mu kkooti. Ruhweza bamutwala mu kkooti ya Buganda Road ate Kaggwa bamuwawaabire e Makindye.\nNNALABA RUHWEZA NG’ADUUMIRA ABASERIKALE BAKUBE ABANTU\nEbirayiro bye baakubye mu kkooti, Harold Kaija amyuka Ssaabawandiisi wa FDC yategeezezza nti, nga July 12, 2016 yalaba Ruhweza ng’aduumira abaserikale ba poliisi ne bakuba abawagizi ba Besigye emiggo ku Kaleerwe bwe baali bagezaako okuwuubira ku Besigye nga bamukulisa ekkomera.\nAlumiriza nti wano yalaba abaserikale nga bakuba Karim Ddamba ne John Kyewalabye. Hussein Lubega alumiriza Kaggwa nti nga July 13, 2016 yaduumidde abaserikale ne bakuba abawagizi ba Besigye awo ku luguudo lw’e Salaama Besigye bwe yabadde agenda e Najjanankumbi nga bakozesa emiggo ne waya z’amasannyalaze.\nWano baakubirawo Ronald Muhereza ne Peter Mawejje. Basaba kkooti evunaane ababiri bano kubanga baamenye etteeka mu nnyingo 2(1) (C), 4 ne 7(1). Ssewannyana agamba nti eby’okwekwasa nti bakolera ku biragiro okuva waggulu kkooti yabiggyawo era omuntu asingisiddwa omusango mu tteeka lino, aweebwa ekibonerezo kyakusibwa emyaka 15.\nOmuduumizi wa Poliisi mu ggwanga, Gen. Kale Kayihura yasinzidde mu lukuhhaana lw’abaamawulire n’ategeeza nti baabadde balina okukozesa emiggo kubanga baasazeewo okukendeeza okukozesa ttiyaggaasi kubanga ono atwaliramu nnalumanya ne ssaalumanya omuli n’abaana abato.\nMunnamateeka Ladislaus Rwakafuzi yategeezezza nti poliisi okubeera ng’eriko abaserikale baayo b’evunaanye tekiyinza kubalemesa kweyongerayo na nsonga kuzitwala mu kkooti z’amateeka.\nABAKULEMBEZE ABAZZE BAVUMIRIRA EBIKOLWA BY’OKUKUBA ABANTU\nOmusumba wa Kasana Luweero Paul Ssemwogerere; Yasinzidde Waluleeta ku kiggwa kya Kizito Omuto, n’agamba nti eky’okukuba abantu emiggo kikolwa ekitali kya bugunjufu ekisaana okukoma.\nYagambye nti okulumya abantu kikolwa kikyamu ekisaana okukomezebwa bunnambiro. l Supreme Mufuti Shiekh Siliman Kasule Ndirangwa; Okukuba abantu emiggo ng’abaserikale bakozesa emiyini kikyamu ekisaana buli mukulembeze aveeyo akivumirire.\nTekisaana mu nsi erina demokulasiya nga Uganda, abakulembeze tusaana okusitukiramu okubivumirira ennyo.\nNampala wa gavumenti Ruth Nankabirwa yategeezezza nti kyamukwasizza ensonyi ng’alaba abaserikale bakuba abantu emiggo ng’abakuba ente. N’asaba poliisi ennyonnyole ekyabaddewo.\nOmubaka Francis Mwijukye (Buhweju) ensonga yazitutte mu palamenti wiiki ewedde n’ateeka Katikkiro wa Uganda, Dr. Ruhakana Rugunda, ku nninga. l Akulira akakiiko k’eddembe ly’obuntu Med Kaggwa yategeezezza nti abaakuba abantu bakangavvulwe. N’ababakulira bavunaanibwe - Oweddembe ly’obuntu\nMao ne 'DP Buganda' banaaziba enjatika mu kibiina nga 2016 tannatuuka?\nEnsonga 7 lwaki Lukwago yazira ttabamiruka wa DP


Bukedde Online - Palamenti eyingidde mu by'abazannyi obutawangula midaali mu Olympics\nGw'ayagala okuwasa asanze baamutwala n'atabuka\nNambweteme atigomya Abamerika eza CECAFA a...\nOLUVANNYUMA lwa Uganda okuva mu mizannyo gya Olympics egyakomekkerezeddwa mu Rio de Janeiro ekya Brazil omwezi oguwedde ng'eyanjala ngalo, palamenti eyingidde mu nsoga zino n'esaba akakiiko akaddukanya emizannyo mu ggwanga aka NCS, n'aka Olympics, (UOC) okunnyonnyola ekyaviiriddeko embeera eno.\nAbaddusi ba Uganda Solomon Mutai (ku ddyo) ne Jackson Kiprop (amuddiridde) nga badduka.\nAkakiiko ka palamenti ak'ebyenjigiriza n'emizannyo, akakulirwa Conie Nakayenze Galiwango (mukazi/Mbale), kaagambye nti kaagala lipoota ku nsonga eno amangu ddala.\nAbabaka; Allan Sewanyana (Makindye West), Joseph Sewungu (Kalungu West), Moses Kasibante (Lubaga North ne Nathan Twesigye (Kashari South) beemulugunyizza ne ku ngeri abaawerekera ttiimu ya Uganda gye baalondebwamu, ne basaba UOC okunnyonnyola engeri omugagga Jackson Pembe gya yatuuka ku lukalala luno.\nSewungu yagambye balina okwetegereza engeri emirimu gya NCS ne UOC gye giddukanyibwamu, Kasibante ne yeewunya okubeera nga ne Kiprotich gwe baali basuubira okumalira mu bifo by'oku mwanjo, okumalira mu ky'e 14 mu misinde gy'okwetooloola ebyalo.\nNCS ENNYONNYODDE: Nicholas Muramagi, Ssaabawandiisi wa NCS, yasabye ababaka nti nga tebannatunuulira nsonga ya butawangula mudaali, basooke kunoonyereza ku ngeri ttiimu gye yeetegekamu wamu n'okubeera nti ssente zaali ntono (obukadde 400), are nga zaabatuukako ng'ebula omwezi ogumu empaka zitandike.\nYageraageranyizza ne Bungereza eyateeka obukadde mukaaga obwa Pawundi ku buli muzannyi, ne basobola okugireetera emidaali n'okumalira mu kyokubiri.\nKu Lwokubiri, Pulezidenti wa UOC, William Blick yayanjulidde bannamawulire lipoota mwe yeegattidde ku Muramagi okutegeeza nti ebbula ly'ensimbi n'entegeka ekyabulamu, bye byaviiriddeko Uganda okukola obubi.\n" Bwe tunaaba tetwongedde ku nsimbi ze tuteeka mu byamizannyo, tukyayongera okukaaba olw'ebbula ly'emidaali" Blick bwe yagambye.\nYagasseeko nti Uganda erina okumaliriza ekisaawe kya 'High Altitude'ekizimbibwa e Kapchorwa, okuteekawo giimu ezitendeka ebikonde, n'ebirala biyambe abazannyi mu kutendekebwa nga Olympics addako e Japan mu 2020, tannatuuka.\nABAAWANGULA MU COMMONWEALTH BALAAJANA\nBino webijjidde ng'abaawangula emidaali mu mizannyo gya Commonwealth egyali mu Glasgow ekya Scotland mu 2014, ne mu mizannyo gya Afrika baagala NCS ebannyonnyole lwaki tebannateekebwa ku lukalala lwa bannabyamizannyo abalina okufuna omusaala okuva mu ofiisi y'obwapulezidenti.\nMu 2012, oluvannyuma lwa Kiprotich okuwangulira Uganda zaabu mu mizannyo gya Olympics e London, Pulezidenti Museveni yalagira nti buli awangula omudaali gwa zaabu waakuweebwanga 5,000,000/-, feeza 3,000,000/- n'ogwekikomo 2,000,000/- buli mwezi, zibayambe okwekuumira ku mutindo nga batendekebwa okwetegekera empaka ez'enjawulo.\nEnsimbi zaali zaakuweebwa abawangudde emidaali mu Olympics, Commonwealth n'emizannyo gya Afrika.\nAbeebikonde abaawangula emidaali gy'ekikomo mu Commnwealth e Scotland kuliko; Mike Ssekabembe (Heavy) ne Fazil Kaggwa Juma (Fly), sso nga Kennedy Katende (Light heavy) naye yawangula omudaali gwe gumu mu mizannyo gya Afrika egyali e Congo Brazaville mu 2015. "Tetufiiriddwaako nga bannaffe abeemisinde.\nTulondodde ensonga wabula tulemeddwa," Ssekabembe bwe yategezezza. N'omutendesi wa Bombers, Sam Rukundo eyagenze n'abazannyi e Brazil, yeemulugunyizza nti abeebikonde tebafiibwako n'agattako nti baasazeewo okwetuukira ewa minisita w'ebyemizannyo, Charles Bakkabulindi nga bamusaba okutuula mu nsonga eziviiriddeko omutindo gw'ebikonde okugwa.\nAmyuka ssaabawandiisi wa NCS, David Katende yagambye nti baasaba abantu bano okukkaanya n'ekibiina kya UBF ekibatwala kiweereze amannya bagongereyo, kyokka kikyabalemye.\nKenneth Gimugu Pulezidenti wa UBF yagambye nti ensonga zino bazikolako nasaba abazannyi okubeera abagumiikiriza.\nOmuddusi Annet Nakayi eyawangula emidaali gya zaabu ebiri mu Commonwealth w'abato e Bungereza mu 2012 , yagambye nti y'omu ku bafuna ssente zino wabula nga yakoma okuzikwatako mu November w'omwaka oguwedde.\nWabula Pulezidenti w'emisinde Dominic Otuchet yagambye nti okubeera ku lukalala luno si kya nkalakkalira nagamba nti batunuulira n'omutindo gw'omuddusi mu myaka egiddirira mu mpaka eziri ku mutendera gw'ensi yonna.\nOFIISI YA PULEZIDENTI EYOGEDDE\nOmuwandiisi wa Pulezidenti akola ku byemizannyo, Norah Nassimbwa, agamba nti abaddusi abali ku lukalala basasulwa era ssente zissibwa butereevu ku akawunti zaabwe.\n" Basasulwa okusinziira ku bajeti ya Pulezidenti bw'eba eyimiridde," Nassimbwa bwe yannyonnyodde n'agamba nti bwe ziba teziriiwo omwezi ogwo tebazifuna, kyokka wonna weziggyira zibaweerezebwa.\nEbirala biking'aanyiziddwa SILVANO KIBUUKA NE KIZITO MUSOKE